PRITARTA

Kelmės rajono savivaldybės tarybos

2021 m. rugsėjo 28 d. sprendimu

Nr. T-306

PATVIRTINTA

Kelmės rajono Tytuvėnų

gimnazijos direktoriaus

2021 m. rugsėjo 29 d.

įsakymu Nr. V-157

KELMĖS RAJONO TYTUVĖNŲ GIMNAZIJOS

IKIMOKYKLINIO IR PRIEŠMOKYKLINIO UGDYMO SKYRIAUS

IKIMOKYKLINIO UGDYMO PROGRAMA

**I SKYRIUS**

**BENDROSIOS NUOSTATOS**

 **1. Duomenys apie įstaigą**

|  |  |
| --- | --- |
| Švietimo teikėjo pavadinimas | Kelmės rajono Tytuvėnų gimnazijos Ikimokyklinio ir priešmokyklinio ugdymo skyrius. Trumpasis pavadinimas – Ikimokyklinio ir priešmokyklinio ugdymo skyrius |
| Įstaigos įsteigimo dataIkimokyklinio ir priešmokyklinio ugdymo skyriaus įsteigimo data | Vidurinė mokykla – 1949 m.,gimnazija – 2006 m. birželio 1 d.2021 m. rugsėjo 1 d. |
| Teisinė forma ir priklausomybė | Biudžetinė įstaiga, savivaldybės mokykla |
| Savininkė  | Kelmės rajono savivaldybė, kodas 111106461, Vytauto Didžiojo g. 58, 86143 Kelmė |
| Įstaigos kodas | 190092729 |
| Grupė | Bendrojo ugdymo mokykla, kodas 3120 |
| Tipas | Gimnazija, kodas 3125 |
| Pagrindinė paskirtis | Gimnazijos tipo gimnazija visų amžiaus tarpsnių vaikams |
| Pagrindinė veiklos rūšisKita švietimo veiklos rūšis | Vidurinis ugdymas, kodas 85.31.20.Ikimokyklinio amžiaus vaikų ugdymas, kodas 85.10.10;priešmokyklinio amžiaus vaikų ugdymas, kodas 85.10.20;pradinis ugdymas, kodas 85.20;pagrindinis ugdymas, kodas 85.31.10;vaikų poilsio stovyklų veikla, kodas 55.20.20;kitas mokymas, kodas 85.5;kitas, niekur kitur nepriskirtas švietimas, kodas 85.59;kultūrinis švietimas, kodas 85.52;sportinis ir rekreacinis švietimas, kodas 85.51;švietimui būdingų paslaugų veikla (profesinio informavimo veikla), kodas 85.60.kitos ne švietimo veiklos rūšys:nuosavo arba nuomojamo turto nuoma ir eksploatavimas, kodas 68.20;kitų maitinimo paslaugų teikimas, kodas 56.29;bibliotekų ir archyvų veikla, kodas 91.01;kita žmonių sveikatos priežiūros veikla, kodas 86.90;ekskursijų organizatorių veikla, kodas 79.12. |
| Mokymo kalba | Lietuvių  |
| Mokymo formos | Grupinio mokymo(si) ir (ar) pavienio mokymo(si) |
| Kelmės rajono Tytuvėnų gimnazijos buveinės adresas Ikimokyklinio ir priešmokyklinio ugdymo skyriaus buveinės adresas | S. Riomerienės g. 4A, Tytuvėnai, 86486 Kelmės r. savTaikos g. 1, Tytuvėnai, 86475 Kelmės r. sav. |
| Telefonai | Tytuvėnų gimnazija (8 427) 56273,Ikimokyklinio ir priešmokyklinio ugdymo skyrius (8 427) 56435 |
| El. paštas  | tytuvenu.gimnazija@gmail.com  |
| Interneto svetainė | [https://www.tytuvenug.kelme.lm.lt](https://www.kaunoazuoliukas.lt/) |

 **2. Vaikų poreikiai.** Ikimokyklinio ir priešmokyklinio ugdymo skyriuje ugdomi vaikai nuo 2 iki 7 metų. Grupės formuojamos pagal vaikų amžių, o esant poreikiui – mišrios. Pagal poreikį vaikams teikiama švietimo pagalba. Dauguma vaikų mokosi pagal gyvenamąją vietą arba pagal jau lankiusiųjų rekomendacijas.

**3. Švietimo teikėjo savitumas.** Ikimokyklinio ir priešmokyklinio ugdymo skyrius – Tytuvėnų miesto seniūnijoje esanti ikimokyklinio ugdymo įstaiga, telkianti aukštos kvalifikacijos specialistus, teikianti ugdymo ir švietimo pagalbos paslaugas vaikams nuo 3 iki 7 m. amžiaus, neformaliojo švietimo paslaugas. Įstaigoje veikia ikimokyklinio ugdymo ir priešmokyklinio ugdymo grupės.Ikimokyklinio ir priešmokyklinio ugdymo skyriaus bendruomenė propaguoja ir ugdo saugios ir sveikos gyvensenos nuostatas, taiko ugdymo naujoves (STEAM), vadovaujasi demokratiškumo, tautiškumo principais, gerbia vaiko asmenybę, tobulina tėvų ir pedagogų bendravimą ir bendradarbiavimą, siekia teigiamų pokyčių ir perteikia patirtį kitiems.2001 m. bendruomenės sprendimu įstaiga pasirinko sveikos gyvensenos kryptį. 2019  m. buvo atnaujinta sveikatos stiprinimo programa „Sveikatos spindulėlis“, 2020 m. pratęstas sveikatą stiprinančios mokyklos statuso galiojimo laikas iki 2024 m. gruodžio 10 d., gautas pažymėjimas. Įgyvendinant sveikatos stiprinimo „Sveikatos spindulėlis“ programos prioritetus yra siekiama ugdyti sveikos gyvensenos įpročius, skatinti bendruomenę aktyviai dalyvauti sveikatos stiprinimo veikloje, bendradarbiauti su socialiniais partneriais.Nuo 2015 m. įstaiga dalyvauja Lietuvos futbolo federacijos ilgalaikės vaikų masinio futbolo vystymo programos „Sugrąžinkime vaikus į stadionus“ projekte „Futboliukas“, kurio siekis – organizuojant žaidimus skatinti ir stiprinti draugystę bei sportinį bendradarbiavimą.Kasmet yra rengiama tradicinė sporto šventė „Mama, tėti, aš ir tu – pajudėkime kartu“.Siekiant skatinti Kelmės rajono ikimokyklinio ir priešmokyklinio ugdymo pedagogų bendravimą ir bendradarbiavimą, Kelmės rajone organizuojamas sporto renginys „Linksmoji mankštelė“. Renginio tikslas – ugdyti vaikų fizinį aktyvumą, skatinant pozityvius bendravimo gebėjimus, pagarbius ir draugiškus tarpusavio santykius. Ikimokyklinio ir priešmokyklinio ugdymo skyriaus bendruomenė mini valstybines šventes, puoselėja tautines tradicijas, organizuoja renginius, kalendorines šventes, dalyvauja miesto, rajono ir respublikiniuose renginiuose, šventėse.Ikimokyklinio ir priešmokyklinio ugdymo skyriaus bendruomenė aktyviai dalyvauja RIUKKPA organizuojamose veiklose.2019–2021 m. įstaiga bendradarbiauja su Kelmės „Kūlverstuko“ lopšeliu-darželiu – įgyvendina Švietimo mokslo ir sporto ministerijos finansuojamą (Sporto rėmimo fondas) sporto projektinę veiklą „Saugus, aktyvus ir sveikas“, taip patdalyvauja iš Europos Sąjungos struktūrinių fondų lėšų bendrai finansuojamame projekte „Ikimokyklinio ir priešmokyklinio ugdymo įstaigų veiklos tobulinimas, diegiant IKT ir STEAM metodus“. Projekto metu bus siekiama tobulinti ikimokyklinio ugdymo mokyklos veiklą, į ugdymo procesą integruojant IKT, STEAM metodus ir lauko pedagogikos principus.

**4. Regiono savitumas.** Įstaiga įsikūrusi ramioje, saugioje Tytuvėnų regioninio parko teritorijoje, kuris įkurtas 1992 m. siekiant išsaugoti kalvotą, pelkėtą, ežeringą apylinkių kraštovaizdį, senovinius urbanistinius paminklus, savitą gamtą bei kultūros paveldo vertybes. Pedagogai, įgyvendindami Ikimokyklinio ugdymo programą, atsižvelgia į reikšmingus Tytuvėnų krašto geografinius, istorinius, kultūrinius, socialinius ypatumus, padedančius ugdyti būtinąsias vaikų kompetencijas, perteikti krašto tradicines kultūros vertybes.Išskirtiniai gamtiniai objektai yra senasis Tytuvėnų šilas, Šilo stadionas, Storoji Tytuvėnų šilo pušis, Akmenų rūžos pažintinis takas, Bridvaišio, Giliaus, Apušio, Varlinio ežerai, Bridvaišio piliakalnis, Bridvaišio šaltinėlis, Kokmaniškės (Majako) kalva, Žemuogių kalnas, Šv. Jurgio kalnas, Tytuvos upelis. Kultūros paveldo objektai: Tytuvėnų Švč. Mergelės Marijos Angelų karalienės bažnyčios ir bernardinų vienuolyno ansamblis (1633 m.), Kazanės Dievo Motinos ikonos cerkvė (1875 m.), Kristaus laiptų koplyčia (1778 m.), Koplyčia-mauzoliejus (1853 m.), Maironio paminklas (1995 m.), S. Riomerienės paminklas (2016 m.), paminklas pirmajai lietuviškai knygai paminėti (prie Tytuvėnų gimnazijos), paminklas R. Mikutavičiui atminti, kryžius žuvusiems tremtyje atminti, paminklai sukilimo dalyviams (1863 m.), Tytuvėnų dvaras (1500 m.), buvusi Pašakarnio dvaro sodyba (1578 m.), Kuršių pilkapiai. Turistiniai pažintiniai maršrutai: Giliaus ežero pažintinis takas (3,3 km ilgio), Bridvaišio rekreacinis takas, Tytuvėnų dviračių trasa 13,5 km ilgio aplink Giliaus (5 km ilgio) ir Bridvaišio (6,5 km ilgio) ežerus, Miško muziejus, Dendrologinis parkas ir kt., apžvalgos bokštas (15 m aukščio).

Ikimokyklinio ir priešmokyklinio ugdymo skyrius bendradarbiauja su Tytuvėnų miesto bendruomene, kultūros centru, seniūnija, miesto biblioteka, Tytuvėnų regioninio parko lankytojų centru, pašto skyriumi, miškų urėdija, VšĮ „Tytuvėnų piligrimų centru“, visuomenės sveikatos biuru ir kt.

Įgyvendindamas projektą „Ikimokyklinio ir priešmokyklinio ugdymo įstaigų veiklos tobulinimas, diegiant IKT ir STEAM metodus“ bendradarbiauja su Šiaulių r. Dubysos Aukštupio mokykla, Šiaulių r. Voveriškių mokykla, Telšių r. Varnių Motiejaus Valančiaus gimnazija, Šiaulių lopšeliu-darželiu „Berželis“.

Įgyvendindamas projektą „Saugus, aktyvus ir sveikas“, bendradarbiauja su Kelmės „Kūlverstuko“ lopšeliu-darželiu ir kitomis ikimokyklinio ugdymo įstaigomis rajono ir šalies mastu.

**5. Mokytojų ir kitų specialistų pasirengimas.** Ikimokyklinio ir priešmokyklinio ugdymo skyriuje dirba 8 pedagogai, iš jų 1 švietimo pagalbos specialistas (logopedė-specialioji pedagogė) ir 1 meninio ugdymo pedagogas. Pedagogai kompetentingi, turintys ikimokyklinio, priešmokyklinio ugdymo pedagogų kvalifikaciją, gebantys tobulėti, dirbti komandoje, pozityviai žiūrintys į kiekvieną vaiką, nuolat besimokantys, atviri naujovėms ir atradimams, gebantys ugdyti šiuolaikinio vaiko kompetencijas. Auklėtojos padėjėjos, išklausiusios kvalifikacijos tobulinimo kursus (Ikimokyklinio ugdymo pedagogikos ir psichologijos teorinių ir praktinių žinių pagrindai), padeda auklėtojoms įgyvendinti ugdomąsias veiklas, įsitraukia į vaikų ugdymo(si) veiklas, padeda mokytojui kurti grupės aplinką, bendrą atmosferą. Auklėtojos bei specialistai reflektuoja vaikų ugdymo kokybę bei veiksmingumą, vertina vaikų ugdymo(si) pasiekimus bei numato tolesnio ugdymo uždavinius. Mokytojai geba pagrįsti savo veiklą, ją sisteminti ir skleisti gerąją darbo patirtį. Darbuotojų kaita labai maža, todėl susiformavo ir puoselėjamos savitos tradicijos. Nuolatinis bendravimas ir bendradarbiavimas su sveikatos specialistais suteikia galimybę įstaigos darbuotojams tobulinti kompetenciją sveikatos ugdymo srityje, dalyvauti miesto ir respublikos mastu organizuojamuose projektuose. Ikimokyklinio ir priešmokyklinio ugdymo skyriaus pedagogai nuolat tobulina kompetencijas, reikalingas STEAM (gamtos mokslų, technologijų, informacinių technologijų, inžinerijos, menų / dizaino, matematikos) ugdymui įgyvendinti, ugdymo procese naudoja IKT, aktyvaus ugdymo metodus, semiasi patirties dalyvaudami „Besimokančių darželių tinklo“ (BDT) ilgalaikėje programoje.

**6.** **Tėvų (globėjų) ir bendruomenės poreikiai.** Daug dėmesio skiriama siekiant pažinti ugdytinių šeimas, tenkinti tėvų nuostatas, lūkesčius ir poreikius. Tėvai (globėjai) dažniausiai teigiamai vertina vaikų ugdymą ir teikiamų paslaugų kokybę. Šeimos aktyviai palaiko ir remia įstaigos sveikatos stiprinimo ugdymo kryptį. Jų manymu, tinkamiausi ugdymo metodai – aktyvieji, kai vaikas ugdomas per praktiką, projektus, tinkamai parengtą aplinką, tiriamąją veiklą, ugdymą netradicinėje aplinkoje. Tėvai labiausiai vertina tokius pedagogų gebėjimus kaip gebėjimas skatinti vaikų kūrybiškumą ir saviraišką, gebėjimas pritaikyti ugdymo turinį kiekvienam vaikui, taikyti ugdymo naujoves, bendradarbiauti su ugdytiniais.

7. Požiūris į vaiką ir jo ugdymą. Įstaigos ikimokyklinio ugdymo programa parengta atsižvelgiant į Lietuvos Respublikos Konstituciją, Jungtinių Tautų vaiko teisių konvenciją (ratifikuota 1995 m. liepos 3 d. Lietuvos Respublikos įstatymu Nr. I-983), Lietuvos Respublikos švietimo įstatymo pakeitimo įstatymą (2011 m. kovo 17 d. Nr. XI-1281), Lietuvos Respublikos Seimo 2003 m. gegužės 20 d. nutarimu Nr. IX-1569 patvirtintą Vaiko gerovės valstybės politikos koncepciją, Gyvenimo įgūdžių programą (2004). Remiamasi Geros mokyklos koncepcija (patvirtinta Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1308), Ikimokyklinio ugdymo turinio programų rengimo metodinėmis rekomendacijomis (ŠMM Švietimo aprūpinimo centras, 2015 m.) bei Ikimokyklinio amžiaus vaikų pasiekimų aprašu (ŠMM Švietimo aprūpinimo centras, 2014 m.). Ikimokyklinio ugdymo programa atliepia Valstybės švietimo 2013–2022 metų strategijos nuostatas, taip pat Kelmės rajono savivaldybės 2020–2022 m. strateginio plano ir Kelmės r. Tytuvėnų vaikų lopšelio-darželio 2020–2022 metų strateginio plano nuostatas. Atsižvelgta į metodines rekomendacijas, parengtas įgyvendinant projektą „Ikimokyklinio ir priešmokyklinio ugdymo įstaigų veiklos tobulinimas, diegiant IKT ir STEAM metodus“. Vaikų ugdymą geriausiai iliustruoja progresyvistinės, humanistinės filosofijos idėjos: svarbu nuo pat mažens mokytis spręsti problemas; ugdymą organizuoti aktyviais būdais; ugdymo rezultatams būtinas vertinimas ir kontrolė; svarbiausias asmenybės bruožas – siekimas laisvai realizuoti savąsias galias; ugdytojas turi nuoširdžiai ir atvirai bendrauti su ugdytiniais, teigiamai juos vertinti; ugdant vaikus, būtina atsižvelgti į tai, kad vaiko elgesys priklauso nuo jo patyrimo, dabartinės situacijos ir nuo sociokultūrinės aplinkos; siekiant ugdymo pažangos, būtina atsižvelgti į tai, ką vaikas jau žino ir moka, numatyti, ką gali sužinoti padedant ugdytojui. Ši programa orientuojama į vaiką, jo gebėjimus ir galių ugdymą. Vaikui sudaromos palankios sąlygos tirti pasaulį, bandyti ir klysti, taisyti savo klaidas, keisti kitus ir keistis pačiam. Svarbu skirti savarankiškai vaiko iniciatyvai erdvės, laiko ir profesionalaus dėmesio, suteikiant vaikams galimybę kūrybiškai perimti pedagogo siūlomas idėjas.

II SKYRIUS

IKIMOKYKLINIO UGDYMO PRINCIPAI

Įstaigos savitumą lemiantys veiksniai sąlygoja šiuos pagrindinius ugdymo principus:

**Humaniškumo principas** – pripažįstama vaiko teisė būti skirtingam, gerbiant jį kaip asmenybę. Užtikrinama vaiko gerovė, kad grupėje jis jaustųsi emociškai saugus ir ramus. Sudaromos sąlygos vaiko individualioms galioms plėtoti, harmoningai asmenybei vystyti.

**Kontekstualumo principas** – ugdymo turinys glaudžiai siejamas su artimiausia vaiko aplinka, socialiniais, kultūriniais jos pokyčiais; siekiama, kad vaiko ugdymo patirtys jam būtų prasmingos, aktualios ir įdomios.

**Demokratiškumo principas** – lanksčiai pritaikomas ugdymo turinys prie skirtingų vaikų interesų, gabumų. Ugdomas kritiškai mąstantis, tolerantiškas, iniciatyvus, mokantis bendrauti su kitais žmogus.

**Integralumo** –siekiama vientiso fizinės, emocinės, socialinės ir pažinimo sričių plėtojimo, vadovaujantis visuminiu požiūriu į vaiką; remiamasi integraliu kompetencijų ugdymu.

**Prieinamumo principas** −ugdymo turinys sudarytas, atsižvelgiant į vaiko amžiaus ypatumus ir psichofizines galias, jo pažinimo ir raiškos būdus bei stilių, bendravimo ir elgesio modelius bei turtingą emocijų pasaulį.

**Atsinaujinimo** – ugdymo turinys nuolat atnaujinamas, derinamas su vaiko poreikiais, ugdymo tikslais ir uždaviniais, tėvų lūkesčiais, švietimo naujovėmis.

**Sveikatingumo** – vaikų ugdymas atliepia fiziškai ir psichologiškai saugią aplinką. Įgydami sveikos gyvensenos įgūdžių, mokosi saugoti savo ir kitų fizinę bei psichinę sveikatą, saugiai jaustis ir tinkamai elgtis artimiausioje aplinkoje.

**Konstruktyvizmo** –sudaromos sąlygos paties vaiko aktyvumui: mėginti, tyrinėti, išgyventi, fantazuoti, kurti.

**Tęstinumo** – kiekvienam vaikui užtikrinamos vienodos galimybės įgyti pradinius įgūdžius, gebėjimus, nuostatas ir suteikiamos palankios visiems galimybės ugdytis ir rengtis mokyklai.

**Tautiškumo** – puoselėjamos tradicinės kultūros vertybės, siekiama ugdyti būsimąjį tautos kultūros sergėtoją ir kūrėją, auginamas doras, geras, orus, kūrybingas žmogus.

**III SKYRIUS**

**TIKSLAS IR UŽDAVINIAI**

**Ikimokyklinio ugdymo tikslas** – atsižvelgiant į vaiko prigimtines galias, jo individualią patirtį, vadovaujantis raidos dėsningumais, padėti vaikui išsiugdyti savarankiškumo, sveikos gyvensenos, pozityvaus bendravimo su suaugusiaisiais ir vaikais, kūrybiškumo, aplinkos ir savo šalies pažinimo, mokėjimo mokytis pradmenis.

**Ikimokyklinio ugdymo programos tikslas ir uždaviniai**

Tikslas – atsižvelgiant į kiekvieno vaiko unikalumą bei poreikius, užtikrinant saugią, ugdymąsi skatinančią aplinką, dialogiška sąveika grindžiamą tikslingą ugdymą ir spontanišką vaiko ugdymąsi, pasiekti, kad vaikas:

* žaisdamas mokytųsi pažinti supantį pasaulį ir veiktų natūralioje gamtinėje, sociokultūrinėje aplinkoje;
* mokytųsi kritinio mąstymo per praktinius tyrinėjimus, eksperimentus, improvizacijas, kūrybą, jaustų savo galimybes ir vertę, samprotautų apie tai, ko išmoko, numatytų tolesnės veiklos žingsnius;
* veiktų įvairiose vidaus ir lauko erdvėse bei aplinkose, kuriose užtikrinamas veiklos tęstinumas;
* plėtotų individualias fizines, socialines, pažinimo, kalbos ir bendravimo, kūrybines galias, pažintų ir išreikštų save;
* pozityviai bendrautų ir bendradarbiautų su suaugusiaisiais ir vaikais, mokytųsi spręsti kasdienes problemas, atsižvelgti į savo ir kitų ketinimus, veiksmų pasekmes, suprasti ir priimti savo ir kitų jausmus, valdyti emocijas ir elgesį;
* gebėtų laisvai, gyvai, nesivaržydamas išreikšti mintį, bendrauti, suprasti, kalbėti, aiškintis, atrastų žodžių ir kalbos prasmę, gerbtų taisyklingą kalbą.

IV SKYRIUS

UGDYMO(SI) BŪDAI, METODAI, FORMOS IR TURINYS

**Ugdymo(si) būdai, metodai.** Pedagogas parenka skirtingus metodus, veiklą, darbo būdus, medžiagą, nes grupėse vaikai skiriasi gebėjimais, įgūdžiais, motyvacija, sveikata, interesais, poreikiais, patyrimais, mintimis. Atsižvelgdamas į individualius vaikų ugdymo(si) poreikius, pedagogas pritaiko ugdymą ir ugdymąsi prie vaikų skirtybių ir užtikrina visų vaikų dalyvavimą, motyvaciją ir gerus ugdymo(si) pasiekimus. Taikomi metodai nėra statiški, jie papildomi, atnaujinami, atsižvelgiant į vaikų norus, pedagogų sumanymus, šeimos rekomendacijas, pedagogų gerąją patirtį.

**Žaidybinis metodas** skatina vaikų teigiamas emocijas, padeda formuotis socialiniams įgūdžiams, natūraliu būdu sukoncentruoti dėmesį į ugdomąją veiklą.

**Vaizdinis metodas** nukreiptas į vaizdinių formavimą apie vaikus supančio pasaulio objektus ir reiškinius.

**Praktinis metodas** vaikams padeda per veiklą pažinti ir suprasti juos supančią aplinką.

**Žodinis metodas** (pasakojimas, pokalbis) suteikia galimybę perduoti informaciją.

**Kūrybinis metodas** sudaro sąlygas vaikams kelti ir įgyvendinti savo idėjas, ieškoti problemų sprendimo būdų.

**Projektinis metodas** padeda formuoti įvairesnį ugdymo procesą.

**Eksperimentinis** metodas vaikui sudaromos galimybės tirti ir atrasti.

**Netradiciniai metodai**: minčių lietus, bendri grupės susitarimai, taisyklės, ritualai (muzikiniai, garsiniai signalai, gimtadienio tradicijos, naujienų, žaislo, daikto pristatymas ir kt.), keliaujantis žaislas, autoriaus kėdė, ryto, laiko ratas ir kt.

Norint pasiekti kuo geresnių rezultatų ugdant vaiką, ugdymo(si) aplinka modeliuojama, keičiama, turtinama atsižvelgiant į vaiko amžių, jo poreikius, galimybes, ugdymo(si) tikslus bei uždavinius. Aplinka – viena iš svarbiausių ugdytojų. Edukacinės erdvės grupėse, patalpose ir lauke kuriamos ir pritaikomos individualiai ir grupinei vaikų veiklai. Įstaigos ugdomoji aplinka saugi, estetiška, jauki. Sukurta erdvė skatina vaikų norą žaisti, judėti, bendrauti ir bendradarbiauti, padeda pažinti aplinką, skatina savarankiškumą ir aktyvumą, norą tyrinėti ir eksperimentuoti.

**Ugdymo turiniui įgyvendinti kuriamos erdvės:**

**„Mokslo ir atradimų“** – vaikai susipažįsta su gyvąja ir negyvąja gamta ją tyrinėdami, eksperimentuodami ir stebėdami. Savo veikloje jie naudoja mikroskopą, padidinamuosius stiklus, matavimo prietaisus, svarstykles ir kt.

**„Pojūčių“** – vaikai įgyja savęs ir aplinkinių pažinimo įgūdžių, išmoksta teisingai atpažinti ir įvardinti jausmus, juos reflektuoti ir reikšti pozityviais, socialiai priimtinais būdais;

**,,Vaidybinių žaidimų“** – vaikai imituoja šeimą, buitį, lėlėmis ir žaislais dramatizuoja išgyvenimus, džiaugsmus, įvykius. Šioje erdvėje vaikai randa virtuvės, parduotuvės, namų ir kitų socialiniams žaidimams plėtoti reikalingų priemonių;

**,,Bibliotekos“** – vaikai randa pasakų, vaikiškų knygelių, plakatų, žurnalų. Varto, gamina knygeles, klausosi auklėtojos skaitomų pasakų, garso įrašų;

**,,Poilsio“** – vaikai gali pailsėti, nusiraminti ant kilimo, minkštųjų baldų, ant pagalvėlių;

**,,Konstravimo, inžinerijos“** – vaikai stato ir kuria iš įvairių kūrybiniams statybiniams žaidimams skirtų priemonių (įvairių formų, dydžių, spalvų kaladėlės, mašinėlės ir kt.);

**,,Stalo žaidimų“** – vaikai konstruoja konstruktoriais, dėlioja dėliones iš smulkių ir stambesnių detalių, žaidžia didaktinius žaidimus, loto, matuoja ir veria, apvedžioja trafaretus, dėlioja paveikslėlius. Vaikai lavina rankų raumenis, mokosi susikaupti, ugdo savitvardą;

**„Lauko“** – vaikai prasmingai ir įdomiai leidžia laiką: stebi artimą aplinką, eksperimentuoja, tyrinėja, ieško, susipažįsta ir atranda, suvokia ir pajaučia glaudų ryšį tarp jų ir juos supančios aplinkos. Ypač svarbu, kad vyktų ugdymo(si) veiklų tęstinumas, t. y. ugdymas vidaus erdvėse tęstųsi ir lauko aplinkoje. Gamtinė aplinka turi tiesioginę sąsająsu vaiko pažinimo kompetencijos ugdymu;

**„Meno“** – vaikai, naudodami įvairias menines raiškos priemones, piešia, lipdo, klijuoja, vaidina, improvizuoja;

**„Kompiuterių ir technologijų“** – vaikai tobulina technologijų valdymo įgūdžius. Interaktyvios kompiuterinio raštingumo programėlės skatina vaikus įsiminti raides, gerina skaitymo įgūdžius;

**„Matematinių žaidimų“** – vaikai susipažįsta su matematiniu raštingumu. Jie kuria ir stato geometrines figūras iš įvairių sudedamųjų dalių, manipuliuoja matematiniais įrankiais;

**„Maisto gaminimo“** – vaikai susipažįsta su sveikos mitybos įpročiais, gamina kartu. Gamindami užkandžius ir patiekalus, papildo juos sveiko maisto komponentais;

**„Rašymo“** – vaikai tyrinėja rašymo priemones, lavina smulkiosios motorikos ir raštingumo įgūdžius;

**„Savarankiškumo“** – vaikai randa reikiamų priemonių skirtingoms veikloms ir jomis manipuliuoja.

**Ugdymo(si) formos ir turinys.** Ugdymo turinys įgyvendinamas kryptingai, parenkamas visai grupei orientuojantis į bendrus grupę lankančių vaikų poreikiusbei kompetencijas ir pritaikomas pagal individualius gebėjimus, atsižvelgiant į vaikų ugdymo(si) pasiekimus. Planuojant ugdymą, vadovaujamasi į vaiko ugdymo(si) rezultatus orientuotą ugdomosios veiklos planavimą. Pagrindinė ugdymo(si) forma yra įvairi vaikų veikla:

* visos grupės veikla (žaidimai, ryto ir popietės ratas, vaikų sveikatinimo ir atsipalaidavimo valandėlės, muzikos ir fizinio aktyvumo valandėlės, varžybos, žygiai, renginiai, šventės);
* veikla grupelėse (žaidimai, bendri kūrybiniai darbai, projektai, tyrinėjimai, diskusijos, kalbos korekcijos valandėlės);
* individuali veikla (savarankiška vaiko veikla ir žaidimai; individualių gebėjimų lavinimo užsiėmimai; loginės ir rašto pradmenų bei kalbinės pratybos; lavinamoji veikla ant kilimo ir prie staliukų; individualus bendravimas su pedagogu ir (ar) specialiuoju pedagogu (logopedu);
* ugdymo turinys programoje išdėstytas pagal pritaikytą „Pre-K for All“ metodiką, pateikiamas atsižvelgiant į vaiko visuminį pasaulio suvokimą ir yra orientuotas į vaiko gyvenimui ir ugdymui(si) reikalingų kompetencijų plėtotę, kūrybinės technologinės veiklos metodus (STEAM) bei lauko pedagogikos principus.

Planuojamos veiklos įgyvendinamos pasirenkant mėnesio temas ir joms keliamus esminius klausimus (esminis klausimas **–** taivaikams pritaikytas klausimas, sujungiantis žinias ir įgūdžius, kuriuos vaikai įgyja nagrinėdami temos medžiagą). Kiekvieną savaitę keliami pagrindiniai savaitės klausimai. Ieškodamas atsakymųį šiuos klausimus, vaikas kuria ryšį tarp visų temų sričių. Vaikai kritinio mąstymo mokomi per praktinius tyrinėjimus, eksperimentus, susipažindami su objektais ar reiškiniais artimoje aplinkoje. Nagrinėjant savaitės klausimus, skatinamas šeimos įsitraukimas, jai teikiami pasiūlymai, užtikrinantys veiklų tęstinumą.Kiekviena tema užbaigiama pasiekimų švente, kurios tikslas yra pasidžiaugti vaikų pažanga ir žiniomis.

Veiklos temos plėtojamos ugdant kompetencijas ir orientuojantis į vaiko pasiekimus:

|  |  |
| --- | --- |
| **Mėnesio tema** | **Sveiki atvykę į darželį** |
| **Esminis klausimas** | **Kas yra ikimokyklinio ugdymo grupė**? |
| **Kompetencija** | **Ką vaikas supras?** |
| Socialinė | Vaikas supras, kad jis yra svarbus savo grupės narys; jo mintys, poreikiai, idėjos ir gebėjimai yra vertinami. |
| Komunikavimo | Gebės laikytis taisyklių ir rutinos, kas padės jam mokytis ir jaustis saugiai. |
| Pažinimo | Supras, kad jo šeima, mokytojai, kiti vaikai yra jo bendruomenė; visų jų mintys, poreikiai, idėjos ir gebėjimai yra svarbūs. |
| Sveikatos saugojimo | Gebės savo grupėje atsargiai elgtis su ugdymosi medžiaga, atidžiai rinksis, kur mokysis ir žais. Dalyvaus išvykose. |
| Meninė | Veikdamas vaikas gebės įvairiai reikšti mintis, išreikš save per muziką. Pasitelkdamas vaizduotę išbandys įvairias menines veiklas. |
| **Mėnesio tema** | **Viskas apie mus** |
| **Esminis klausimas** | **Kas aš esu ir kas yra mus supantys žmonės?** |
| **Kompetencija** | **Ką vaikas supras?** |
| Socialinė | Vaikas yra unikalus; niekas kitas neatrodo, nejaučia, negalvoja ir nesielgia taip, kaip jis. Supras, kad jo klasėje esantys žmonės yra jo bendruomenė. Visi jo klasės / grupės draugai yra svarbūs ir unikalūs. |
| Komunikavimo | Išmoks klasės / grupės vaikų vardus, pažins kitus žaisdamas su jais. |
| Pažinimo | Vaikas yra savo šeimos ir bendruomenės dalis. |
| Sveikatos saugojimo | Vaikas gali prisidėti, kad jo klasėje būtų smagu, saugu ir įdomu. |
| Meninė | Per veiklas vaikas gebės įvairiai reikšti mintis, išreikš save per muziką. Pasitelkdamas vaizduotę išbandys įvairias menines veiklas. |
| **Mėnesio tema** | **Mano penki pojūčiai**  |
| **Esminis klausimas** | **Kaip mes pritaikome savo pojūčius tirdami, nagrinėdami ir suprasdami mus supantį pasaulį?** |
| **Kompetencija** | **Ką vaikas supras?** |
| Socialinė | Vaikas supras, kad mūsų pojūčiai, pvz., regėjimu arba klausa, mes patiriame ir sąveikaujame su pasauliu skirtingai. |
| Komunikavimo | Sužinos kitus komunikavimo būdus.  |
| Pažinimo | Vaikas supras, kad naudojamės savo pojūčiais, norėdami geriau pažinti mus supančius žmones, vietas, objektus. |
| Sveikatos saugojimo | Vaikas supras, kam naudojame savo pojūčius, kad suprastume savo kūną, sužinotume, ko jam reikia, kad būtume saugūs. |
| Meninė | Gebės reikšti save per muziką, meną. |
| **Mėnesio tema** | **Šviesa** |
| **Esminis klausimas** | **Kaip ir kodėl mes naudojame skirtingus šviesos šaltinius?** |
| **Kompetencija** | **Ką vaikas supras?** |
| Socialinė | Vaikas aktyviai dalyvaus sprendžiant problemas. |
| Komunikavimo | Supras įvairius pasakojimus, eilėraščius, kitokius tekstus.  |
| Pažinimo | Vaikai sužinos, kad namuose ir miestuose yra daug įvairių šviesos šaltinių. Šviesa padeda augti augalams. |
| Sveikatos saugojimo | Vaikus skatins suprasti, kad šviesa padeda mums matyti ir sušilti. Kaip saugiai elgti su dirbtinės ir natūralios šviesos šaltiniais.  |
| Meninė | Gebės kurti ir kitaip reikšti save atsižvelgdamas į šviesos šaltinius.  |
| **Mėnesio tema** | **Kur mes gyvename?** |
| **Esminis klausimas** | **Kur gyvena mane supantys žmonės ir gyvūnai?** |
| **Kompetencija** | **Ką vaikas supras?** |
| Socialinė | Supras, kad namai yra vieta, kur jie gyvena.  |
| Komunikavimo | Gebės dalintis mintimis apie savo namus.  |
| Pažinimo | Supras, kad gyvūnai ir žmonės gyvena skirtinguose namuose. Kai kurie gyvūnai gyvena su žmonėmis.  |
| Sveikatos saugojimo | Sužinos saugos būdus statant namus.  |
| Meninė | Įvairiomis raiškos priemonėmis gebės kurti namus sau bei gyvūnams. |
| **Mėnesio tema** | **Transportas** |
| **Esminis klausimas** | **Kaip mano bendruomenė naudojasi įvairiomis transporto priemonėmis?** |
| **Kompetencija** | **Ką vaikas supras?** |
| Socialinė | Supras, kad transporto priemones vairuoja / naudoja specialūs pagalbininkai: vairuotojai, ugniagesiai, policininkai, pašto išvežiotojai.  |
| Komunikavimo | Gebės apibūdinti savo transporto priemonę, kuria keliauja į ugdymo įstaigą.  |
| Pažinimo | Transporto priemonės juda skirtingai. Skirtingiems tikslams naudojamos skirtingos transporto priemonės. |
| Sveikatos saugojimo | Sužinos, kad judančios transporto priemonės yra pavojingos. Mokysis saugaus eismo taisyklių. Sužinos, kaip saugiai elgtis netoli transporto priemonių judėjimo. |
| Meninė | Gebės kurti natūraliai, laisvai, drąsiai, savitai.  |
| **Mėnesio tema** | **Vanduo** |
| **Esminis klausimas** | **Ką gali vanduo?** |
| **Kompetencija** | **Ką vaikas supras?** |
| Socialinė | Supras, kad vanduo reikalingas tenkinti savo būtinuosius poreikius.  |
| Komunikavimo | Domėsis rašytiniais šaltiniais apie vandenį.  |
| Pažinimo | Supras, kad vandens galima rasti visur. Sužinos, kad vieni daiktai vandenyje plūduriuoja, kiti – skęsta. Supras, kad vandens reikia visiems gyviams. |
| Sveikatos saugojimo | Supras, kaip reikia saugiai elgtis prie vandens telkinių.  |
| Meninė | Supras, kad vanduo reikalingas ir kūrybiniam procesui.  |
| **Mėnesio tema** | **Augalai** |
| **Esminis klausimas** | **Kaip augalai auga, kodėl jie svarbūs?** |
| **Kompetencija** | **Ką vaikas supras?** |
| Socialinė | Intuityviai suvoks gamtos, žmogaus ir jų veiklos ryšius, norą saugoti gamtą. |
| Komunikavimo | Gebės pavadinti visas augalo dalis.  |
| Pažinimo | Supras, kad augalai išauga iš sėklų; jiems reikia vandens, maisto medžiagų ir šviesos. Visos augalo dalys atlieka svarbią funkciją. |
| Sveikatos saugojimo | Susipažins su augalais, kurie padeda ir kenkia sveikatai. |
| Meninė | Gebės kurti muziką įvairiais instrumentais ir kitaip reikšti save.  |
| **Mėnesio tema** | **Kūdikiai** |
| **Esminis klausimas** | **Kas yra kūdikiai ir gyvūnų jaunikliai?** |
| **Kompetencija** | **Ką vaikas supras?** |
| Socialinė | Supras, kaip reikia prižiūrėti žmonių kūdikius bei gyvūnų jauniklius.  |
| Komunikavimo | Gebės dalintis mintimis apie kūdikius / jauniklius.  |
| Pažinimo | Kūdikių ir gyvūnų jauniklių priežiūra yra ir panaši ir skirtinga. |
| Sveikatos saugojimo | Supras, kad kūdikiams reikia specialaus maisto ir priežiūros. Žinos, kaip saugiai elgtis su kūdikiu / jaunikliu. |
| Meninė | Pasitelkęs vaizduotę vaikas kurs ir kitaip išreikš save meninėje veikloje.  |
| **Mėnesio tema** | **Pokytis** |
| **Esminis klausimas** | **Kas yra pokytis ir kaip keičiasi aplinka?** |
| **Kompetencija** | **Ką vaikas supras?** |
| Socialinė | Supras, kaip kinta žmogaus jausmai, emocijos.  |
| Komunikavimo | Gebės vartoti naujus žodžius.  |
| Pažinimo | Supras, kad objektai keičiasi įvairiai. Gamtoje vyksta daug pokyčių. |
| Sveikatos saugojimo | Gebės justi ir valdyti savo kūną.  |
| Meninė | Pastebės metų laikų kaitą, jų skirtumus.  |

Ugdymosi turinys sudarytas atsižvelgiant į ankstyvojo ir ikimokyklinio amžiaus tarpsnio ypatumus, vaiko fizines, emocines, intelektines galias, gebėjimus, poreikius. Ugdymo turinys išdėstytas pagal tokias kompetencijas: socialinę, pažinimo, komunikavimo, sveikatos saugojimo, meninę, kurios susietos su 18 vaiko ugdymo(si) pasiekimo sričių, aprašytų Ikimokyklinio amžiaus vaikų pasiekimų apraše (LR švietimo ir mokslo ministerija, Ikimokyklinio amžiaus vaikų pasiekimų aprašas, 2014). Ugdymo turinyje, trumpuose aprašymuose atskleidžiamos svarbiausios vaiko ugdymo(si) krypčių ir pasiekimų sričių charakteristikos. Atsižvelgiant į vaiko amžių, kiekvienoje ugdymosi srityje numatyti ugdymo(si) sėkmei aktualiausi gebėjimai ir žinios, pateikti vaiko veiklų pavyzdžiai.

|  |
| --- |
| **Vaiko veikla, gebėjimai, žinios, pasiekimai** |
| **Kompetencija**  | **Socialinė** |
| **Ugdymo pasiekimo sritis** | **Emocijų suvokimas ir raiška** |
| **1 žingsnis** | Grupėje pravirkus kitam vaikui, vaikas irgi gali pravirkti. Verkia, kai yra alkanas, šlapias ar ilgesniam laikui paliktas vienas. Kai vaiku besirūpinantis suaugusysis greta, vaikas nuo jo atsiskiria ir drąsiai tyrinėja aplinką, rizikuoja. Ko nors išsigandęs, bėga pas suaugusįjį ir jo raminamas greitai nurimsta. Atsiskyręs liūdi, verkia, vėl susitikęs – džiaugiasi, leidžiasi, nori būti jo raminamas. Krykštauja, kai suaugusieji su juo žaidžia. |
| **2 žingsnis** | Vaikas džiaugsmą išreiškia ir ramiai šypsodamasis, ir kvatodamas balsu. Ilgesnį laiką pabūna linksmas arba ramus. Lengviau įžvelgiamos pasikeitusių nuotaikų priežastys – pavargo, kitas vaikas atėmė žaislą ir pan. Meta žaislą ant grindų ir, jeigu auklėtojas šypsodamasis jį paduoda, juokdamasis jį vėl meta ant grindų. Žiūri į verkiantį vaiką ir užjausdamas jam duoda savo žaislą, paglosto. Įvardija vaikų bei savo emocijas. Žaidžia su lėlėmis, kitais žaislais žaidimus, kuriuose vaikas skirtingai jaučiasi ir elgiasi. |
| **3 žingsnis** | Pažįsta ir pavadina kai kuriuos savo jausmus, išreiškia juos bendraudamas. Vaikas tyrinėja savo kūną, jausmus, mintis, kalbą. Aktyviai plėtoja savo ar suaugusiųjų pasiūlytas idėjas, atskleisdami savo jausmus, norus, polinkius. Žaisdamas ir veiklos metu savo jausmus išreiškia verbalinėmis ir neverbalinėmis priemonėmis: gestais, simboliais, mimika ir pan. Žaidžia žaidimus, skirtus išmokti valdyti emocijas (kortelių žaidimai). Savo emocijas ir jausmus perteikia dailės priemonėmis. Vaikas stebi kitus, jų nuotaiką, elgseną, analizuoja, aptaria. Atlieka įvairius draminius vaidmenis, atkreipdami dėmesį į kalbą, mimiką, gestus. Klausydamas skaitomų kūrinėlių mokosi užjausti vienišą ir atstumtą, jam padėti. Varto knygeles, kur pavaizduoti liūdni, linksmi vaikai, pasako, ką jie galėtų jausti. Stengiasi suprasti kitų jausmus ir jų neužgauti. Mokosi parodyti dėmesį artimiems žmonėms įvairių progų metu. Žaisdamas su draugais atkreipia dėmesį į kitų jausmus, paaiškina poelgius, ima rūpintis jais. |
| **4 žingsnis** | Paskatinti kasdien po kelis kartus žymėti savo nuotaiką, parenkant ją atitinkantį nuotaikų veidelį. Tyrinėja pasiūlytas idėjas nuotaikoms ir jausmams pažinti. Klausosi skaitomas knygeles apie jausmus ir jų išraišką. Klausosi grožinės literatūros ir muzikinių kūrinėlių, aptaria veikėjų nuotaikas. Susitinka su vaikų gydytoju, kalbasi apie žmogaus jausmus ir kokie jie būna. Diskutuoja, ieško atsakymų, kada ir kodėl žmogui būna linksma, liūdna.  |
| **5 žingsnis** | Nusako veido išraišką, kūno laikyseną. Susitaria dėl taisyklių ir jų laikosi žaisdamas didaktinius žaidimus. Sudėlioja iliustracijas eilės tvarka pagal amžių, grupuoja pagal lytį, išorinius požymius. Piešia, tapo, tyrinėja emocinę būseną išreikšdami spalva, forma, linija, dėme. Kalbasi apie savijautą „Ryto rate“, skaito „Jausmų knygeles“, žaidžia vaidmenų žaidimus, įsijaučia į kito savijautą. |
| **6 žingsnis** | Tėvams pasakoja apie dienos nuotaikų kaitą. Kalbasi apie tai, kada buvo linksmas, kada – liūdnas ar piktas. Paskatinti samprotauja, kas pradžiugino, kas nuliūdino ar papiktino, kodėl.Kalbasi, kaip jaučiasi jų draugai, artimieji, kas gali juos pradžiuginti, kaip galima juos paguosti. Žaidžia bendrus žaidimus, kuriuose reikia suprasti kitą ir geranoriškai bendradarbiauti. Žino ir nusako keletą išeičių, ką galima daryti, kai kas nors nervina, atima žaislus, suduoda. Erzinamas nepuola muštis, bet ateina ir pasako auklėtojai. |
| **Ugdymo pasiekimo sritis** | **Savireguliacija ir savikontrolė** |
| **1 žingsnis** | Kai suaugusysis kalba linksmai, gyvai, vaikas pradeda šypsotis. Sutelkia žvilgsnį į žaislus. Įprastoje aplinkoje užmiega vienas. Nustoja verkti, kai jaučiasi gerai ir saugiai (paima jį ant rankų, pasūpuoja, panešioja, kalba švelniai). |
| **2 žingsnis** | Jaučiasi mylimas, saugus ir svarbus, priima save tokį, koks jis yra. Pripranta prie dienos režimo ir laikosi jo. Reiškia savo emocijas, jei kas netenkina, verkia. Prisiriša prie suaugusiojo, ieško emocinio supratimo. Pasitiki suaugusiuoju, užsigavęs parodo, kur skauda. Pats ieško nusiraminimo būdų, raminamas nustoja verkti. Prisiriša prie tam tikrų daiktų (žaislų, nosinaitės ir pan.) ir užmiega turėdamas jį su savimi.  |
| **3 žingsnis** | Rodant neigiamas emocijas, reaguoja į suaugusiojo pastabas, suvokia veido išraišką, balso intonaciją. Jei lipdamas kopėtėlėmis aukštyn mato suaugusiojo neigiamą reakciją, suvokia, kad jam nepritaria, ir nulipa. Įsidėmi draugų, grupės darbuotojų vardus. Atsiliepia pašauktas vardu, parodo pirštukais metus. Pratinasi bendrauti su vaikais naujoje aplinkoje. Žaisdamas dalijasi žaislais bei kartu pratinasi nepamiršti mandagumo žodelių: prašau, atsiprašau, ačiū, dėkoju ir kt. Žaidžia žaidimus su grupės draugais. Suaugusiojo paprašytas priima atstumtą vaiką į žaidimą, pasiūlo savo žaislą. |
| **4 žingsnis** | Gerai suvokia kasdienę tvarką bei ritualus ir laikosi jų. Savarankiškai pasirenka žaislus, žaidžia, kalba su jais, sutelkia dėmesį, kontroliuoja elgesį žaisdamas. Noriai sėdasi prie stalo atėjus valgymo metui. Ramiai sutinka eiti miegoti. Jei negauna norimo žaislo, bando atimti, rėkia, pats atsisako dalytis žaislu, kartais pasitraukia iš žaidimo. Tariasi ir dalijasi su draugais žaislais. Kai suaugusysis nori jam padėti, sako „aš pats“. Neskaudžiai užsigavęs bando sulaikyti ašaras, jei auklėtoja šypsosi ir raminamai šneka. |
| **5 žingsnis** | Pats susiranda žaislų, žaidžia greta kitų ir su kitais. Pats sutvarko žaidimų vietą po žaidimų. Pasakęs auklėtojai, ką ne taip daro kitas vaikas, stebi auklėtojo reakciją ir iš jos nusprendžia, koks elgesys priimtinas grupėje. Pats bando sudrausminti išdykaujančius bendraamžius. Pradeda valdyti savo emocijas. Pasako, kas jį įskaudino. Jei draugas neduoda žaislo, pasako auklėtojai, tik išklausęs komentarą, nusiramina. Priminus susitvarko savo žaidimo vietą, nuvalo stalą, surenka, šluoja šiukšles. Suvokia savo ir kitų vaikų netinkamą elgesį. Priminus laikosi tvarkos ir žaidimų taisyklių. Priima dienos ritmo pasikeitimus. |
| **6 žingsnis** | Nusiramina klausydamas pasakų, ramios muzikos, kalbėdamas su auklėtoja, dėliodamas dėliones. Bando konfliktus spręsti taikiai. Jei labai nori draugo žaislo, pasiūlo jam savąjį, taip išvengia konfliktinės situacijos. Savarankiškai arba priminus susitvarko žaidimų vietą, laikosi tvarkos ir žaidimų taisyklių. Pats kartais drausmina draugus, pasakydamas, kad knygutes reikia padėti tvarkingai, negalima mėtyti žaislų ir pan. bei stebi auklėtojos reakciją ir taip sužino, ar jis buvo teisus, įsitikina, kokių taisyklių reikia laikytis. Supykęs, sunerimęs pats ieško nusiraminimo būdų: piešia, spalvina, žiūri pro langą, pabūna vienas. Vengia konfliktų, suvokia, kad draugo mušti negalima, nes jam skauda. Žaisdamas, bendraudamas mokosi savikontrolės įgūdžių: neužgauna draugų, netrukdo jiems, nekonfliktuoja, laikosi susitarimų, lengvai priima dienos ritmo pasikeitimus. Kasdienių situacijų metu aiškinasi kultūringo bendravimo elgesio įvairiose situacijose taisykles. Tyrinėja savo ir kitų elgesį, atlieka kai kuriuos įpareigojimus, nurodymus. Kuria, aptaria grupės elgesio taisykles. Aiškinasi, kad ne visada visi norai yra patenkinami, kad kiti žmonės irgi turi savo jausmus ir norus. Valdo savo poreikius, jausmus, žino, kad netinkamas elgesys, žodžiai įžeidžia kitus. Diskutuoja apie bendravimą, kilusius ginčus su draugais, kaip juos taikiai spręsti. Žaidybinių situacijų metu ieško konfliktų sprendimo būdų. Dėlioja siužetus (geri ir blogi poelgiai) iš paveikslėlių. Žaidžia bendrus žaidimus, laikosi žaidimo taisyklių, veikia šalia kitų atsargiai, netrukdydami, gerbdami jų privatumą. Kultūringai bendrauja su visais vaikais, padėkoja, pasisveikina, atsisveikina. Laikosi susitarimų. Džiaugsmingai ruošiasi šventei. |
| **Ugdymo pasiekimo sritis** | **Savivoka ir savigarba** |
| **1 žingsnis** | Stebi, tyrinėja savo kūną, jo dalis: žaidžia savo rankytėmis (suneria, viena liečia kitą), liečia kitų plaukus, veidą, bando suduoti per barškutį. Pašauktas atsiliepia į savo vardą: pasuka galvą, nusišypso, žiūri į akis. Krykštauja, džiaugiasi, šypsosi, jei su juo maloniai bendraujama. Pamatęs ateinantį artimą žmogų šypsosi, tiesia rankas. |
| **2 žingsnis** | Atpažįsta save nuotraukose, parodo save neseniai darytoje nuotraukoje. Nori savarankiškai valgyti, gerti, rengtis ir pan., pyksta, jei jam neleidžiama. Didžiuojasi savo didėjančiais gebėjimais. Sakydamas ,,aš pats“ bando savarankiškai atlikti įvairius veiksmus, tyrinėja savo išvaizdą veidrodyje, kartais reiškia protestą. Pasako savo vardą, kiek metų, kalboje vartoja įvardžius ,,aš“, ,,tu“, ,,mano“, ,,man“; kas jis yra – mergaitė ar berniukas. |
| **3 žingsnis** | Džiaugiasi, krykštauja, kai jam paplojama ar jis pagiriamas. Pavadina 5-6 kūno dalis, pasakoja apie savo šeimą, rodo prieraišumą artimiesiems, vaidina, žaidžia, piešia šeimą. Rodo suaugusiajam, ko išmoko. Atpažįsta savo žaislą, drabužėlius, tarp kitų daiktų. Jei kas nori atimti žaislą, pasako ,,čia mano“ ir prašo suaugusiųjų pagalbos. Žaidžia žaidimus ,,mano – tavo“, „Atspėk, kieno?“ ir kt.Prašo, kad suaugusysis stebėtų tai, ką jis daro, pasakoja, ką veikė darželyje. |
| **4 žingsnis** | Supranta, kad jam gali būti neįdomi viena ar kita veikla, o įdomi kitam vaikui, paaiškina, kaip jaučiasi nuskriaustas draugas. Prašo, kad suaugusysis stebėtų tai, ką jis moka, pasakoja, ką veikė darželyje, rodo darbelį, nori, kad būtų matomas, aiškina, koks jis geras ir kiek turi draugų. Darželyje pasakoja, ką veikė per išeigines dienas, o šeimos nariams – ką veikė darželyje. Bando nutylėti savo negerus poelgius. |
| **5 žingsnis** | Stebi knygutes, paveikslėlius, diskutuoja „Kas aš esu?“, „Žmogaus kūnas“, „Žmonių panašumai ir skirtumai“, „Mano ir kitų pomėgiai ir jausmai“. Parodo save kūdikystės nuotraukose, pasakoja apie save. Žino, kad užaugęs bus vyras (moteris), tėvelis (mamytė). |
| **6 žingsnis** | Diskutuoja apie praeitį, dabartį, ateitį. Žaidžia žaidimus, kur vaizduoja save. Dažnai pasakoja apie savo šeimą, ką veikė namuose. Tėvams pasakoja apie draugus, auklėtoją, grupę, ką veikė joje. Save vertina įvairiai: kartais sako, kad jis blogas, nes suaugusysis ant jo supyko, o kartais – geras, nes jį pagyrė. Žaidžia žaidimus ,,Kas gerai, o kas blogai“, ,,Mano draugai ir aš“, ,,Mano šeima“, ,,Aš moku atsiprašyti ir pasakyti komplimentą“ ir kt. Pasakoja apie save: kuo norėtų būti užaugęs, kokių gebėjimų, pomėgių turi, ką jaučia, kai būna liūdna ar linksma, kaip atrodo, ką turi, ką veikia, pasako apie šeimą, bendruomenę, Tėvynę. Geba savarankiškai priimti sprendimus, laikosi susitarimų, užjaučia ir pralinksmina nuskriaustą draugą. Neskriaudžia draugų, nes suvokia, kad jiems skaudės. Geba linksmai reaguoti į savo mažas klaidas: juokiasi pamatęs, kad neteisingai apsirengė, pavadino draugą kitu vardu. Noriai žaidžia su suaugusiuoju, atkartoja jo veiksmus. Pasitiki savimi, piešia save ir pasakoja, įvardija savo jausmus, pasakoja, kodėl šeima ypatinga, svarbi, mylima, pasako, kas jam geriausiai sekasi, kokia jo nuotaika, pyktį, susierzinimą, pavydą reiškia priimtinais būdais, saugo paslaptis, dažnai išsprendžia konfliktą, susitaria be suaugusiojo pagalbos. Pasiūlo ir priima draugų pagalbą, pats prašo pagalbos. |
| **Ugdymo pasiekimo sritis** | **Santykiai su suaugusiaisiais** |
| **1 žingsnis** | Sunkiai atsiskiria nuo tėvų, tačiau, auklėtojai švelniai pakalbinus, panešiojus, nusiramina, stebi kitus suaugusiuosius, žaislus, aplinką. Palaipsniui prisiriša prie jį globojančio žmogaus, prašo jo pagalbos, jei kalbina svetimas. Vengia nepažįstamų žmonių. |
| **2 žingsnis** | Sunkiai atsiskiria nuo tėvų, bet pakalbintas prisiglaudžia prie auklėtojos, sudomintas žaislu, žaidinimu, pradeda žaisti, nurimsta. Rodo savo prieraišumą juo besirūpinančiam žmogui: apkabina, paglosto, žaidžia kartu, stebi jo mimiką, bando suprasti iš veido išraiškos, ar elgiasi tinkamai. Bijo svetimų žmonių, naujos aplinkos, eina tik kartu su auklėtoja. Paprašytas ką nors paduoti, prašo eiti kartu. |
| **3 žingsnis** | Lengviau atsiskiria nuo tėvų. Pasako, ką norėtų veikti, nori būti savarankiškas, sako ,,aš pats“, dažnai užsispiria. Mėgsta pagyrimą, paskatinimą, palaikymą. Stebi ir žaidimų metu atkartoja suaugusiųjų veiksmus. |
| **4 žingsnis** | Pats ateina į grupę ir pasirenka veiklą: žaidžia, piešia, varto knygutes, dėlioja dėliones ir pan. Stebi suaugusiųjų gyvenimą, diskutuoja apie žmonių darbą, šeimą. Seka suaugusiųjų pavyzdžiu, iš jų mokosi, kreipiasi pagalbos, patarimo, klausinėja, išklauso, rodo savo darbelius, džiaugiasi savo pasiekimais. |
| **5 žingsnis** | Noriai laikosi suaugusiųjų nustatytos tvarkos. Nori, kad auklėtoja žaistų kartu, rodo prieraišumą jai. Žaidžia, bėgioja, kalbasi su svetimais tik auklėtojai būnant šalia arba netoliese. Noriai bendrauja su grupėje esančiu svečiu, bando atkartoti jo veiksmus (piešia, lipdo, šoka ir t. t.). Su suaugusiaisiais bendrauja drąsiai, parodo, ką nupiešė, nulipdė, sukonstravo iš kaladėlių. Dalijasi įspūdžiais apie savo šeimą, pasakoja, kaip padeda, kokius žaidimus žaidžia, kur keliauja ir pan. Įsiklauso į suaugusiųjų siūlymus, patarimus, atlieka nedidelius įpareigojimus. Kartai užsispiria ir nevykdo susitarimų. Kartu kuria bendravimo su aplinkiniais elgesio taisykles ir laikosi jų, pasako, kaip negalima elgtis. Klausosi suaugusiųjų pasakojimų, sekimo, deklamavimo, skaitymo, dainavimo. Pažįsta įstaigoje dirbančius žmones, žino, ką jie dirba, kodėl jų darbas yra svarbus. |
| **6 žingsnis** | Su suaugusiaisiais elgiasi pagarbiai, kultūringai, mandagiai: pasisveikina, padėkoja, atsiprašo. Noriai dalyvauja susitikimuose su įvairių profesijų žmonėmis, dalyvauja šventėse, koncertuose, spektakliuose, išvykose, muziejuose. Diskutuoja, kaip elgtis su nepažįstamais žmonėmis, kuria žaidybines situacijas, kaip negalima elgtis. Aiškinasi pavojingas situacijas, aptaria, į ką reikėtų kreiptis pagalbos. Domisi žmonėmis, kurie rūpinasi žmonių saugumu: policininkais, gaisrininkais, gydytojais. Susipažįsta su jų profesija, aiškinasi, kokiais telefono numeriais galima kreiptis. Laikosi taisyklių, kartu kuria jas su auklėtoja. Pagarbiai elgiasi su suaugusiaisiais. Stebi suaugusiuosius, jų veiksmus, išbando naujus veikimo bei elgesio būdus, siūlo savo idėjas, inicijuoja veiklą, savarankiškai bando įveikti kliūtis, nepasisekus kreipiasi į draugą ir tik po to į suaugusįjį. Klausosi pasakojimų, eilėraščių apie pavojus, pasako, kokie pavojai tyko bendraujant su nepažįstamais žmonėmis. Pasako, į ką reikia kreiptis ištikus pavojui. Drąsiai imasi naujos nepažįstamos veiklos, siūlo savo idėjas, pagalbą. Atpažįsta ir įvardija savo ir kitų jausmus. Pasitiki pedagogais, tariasi, derasi, klausia jų nuomonės, rodo simpatiją ir prieraišumą, vadina vardais, kalba apie savo jausmus, patiki paslaptis. Pasakoja apie savo šeimą, vaidina, piešia ją. |
| **Ugdymo pasiekimo sritis** | **Santykiai su bendraamžiais** |
| **1 žingsnis** | Stebi greta esantį vaiką. Palaiko su juo kontaktą: jį liečia, tempia, peša, šypsosi jam. „Kalbasi“ su juo – naudodamas gestus, veido mimikas. Pravirkus šalia kitam vaikui, greit pravirksta ir pats. |
| **2 žingsnis** | Mėgsta būti greta kitų vaikų, su jais žaisti. Mėgdžioja šalia esančių vaikų veiksmus. Siekia akių kontakto su greta esančiu vaiku, jam šypsosi. Dažnai siekia to paties žaislo, kurį turi kitas vaikas, negavęs atima.  |
| **3 žingsnis** | Ieško žaidimų draugo. Kelias minutes žaidžia su kitu vaiku, o po to tęsia savo žaidimą. Bendrauja judesiais, mimika, bando kalbėtis. Kartoja veiksmus, kurie sukelia juoką, atkreipia dėmesį. Ilgėliau pažaidžia su vaikais, kurių žaidimas toks pats arba panašus. Žaisdamas mėgdžioja kitus vaikus, supranta jų norus. Tariasi dėl žaidimų pobūdžio, siužeto, žaislų. Pratinasi dalintis savo žaislais. |
| **4 žingsnis** | Dažniau nei su kitais žaidžia su vienu vaiku. Vaikas palaukia savo eilės. Žaidžia su kitais vaikais. Pasiprašo priimamas į žaidimą. Pats sugalvoja žaidimą ir pasiūlo kitiems vaikams prisijungti, siūlydamas įvairius sumanymus, idėjas, fantazijas. Stebi, ką daro kitas vaikas, ieško žaidimų draugo.  |
| **5 žingsnis** | Stengiasi suprasti ir užjausti kitą, išklauso jį. Turi po vieną ar kelis nuolatinius žaidimo partnerius. Dalinasi savo atsineštais žaislais, kad su kitais vaikais galėtų kartu žaisti. Žaisdami nuolat tariasi, aiškinasi dėl žaidimo siužeto. Žaidime kaitalioja vienus daiktus su kitais, naudoja tikrus ir įsivaizduojamus daiktus.  |
| **6 žingsnis** | Žaisdamas mėgdžioja suaugusiuosius – stebi ir kartoja jų veiksmus. Įvardija savo draugą. Žaidžia judriuosius žaidimus – laikosi žaidimų taisyklių, derina savo veiksmus, kartu patiria džiaugsmą. Interpretuoja, vaidina, fantazuoja drauge su kitais, išreikšdami savo įspūdžius, išgyvenimus, socialinę patirtį. Stebi, tyrinėja, apmąsto, komentuoja savo santykius su grupės vaikais. |
| **Kompetencija**  | **Komunikavimo**  |
| **Ugdymo pasiekimo sritis** | **Sakytinė kalba** |
| **1 žingsnis** | Klausosi suaugusiojo. Skiria griežtą ir malonų kalbančio suaugusiojo kalbėjimo toną. Klausosi sekamų pasakų, skaitomų grožinės ir pažintinės literatūros kūrinėlių. Supranta ir vykdo žodinius nurodymus. Čiauška garsų junginius, savo kalba kartoja paprastus jam sakomus žodžius „ačiū“, „nėra“, „noriu“, „duok“ ir kt. |
| **2 žingsnis** | Rodo daiktus ir juos pavadina. Atsako į klausimus kas čia? ką veikia? Žaidžia, pasako žaislų pavadinimus, įvardija atliekamus veiksmus. Varto knygeles, žiūrinėja paveikslėlius ir atpažįsta vaizduojamų veiksmų pavadinimus, pasako žmonių, daiktų, gyvulių, paukščių pavadinimus. Klausosi raiškaus, gyvo, emocingo pasakojimo, sekimo, skaitymo, deklamavimo, dainavimo, vaidinimo.  |
| **3 žingsnis** | Kartu su suaugusiuoju dainuoja daineles, deklamuoja eilėraštukus. Vaidina judesiais, mimikomis, prisimena, stengiasi įvardyti, papasakoti draugams. Žino ir vartoja mandagumo žodelius ačiū, prašau. Žaisdamas, klausydamasis suaugusiojo kalbos, stebėdamas jo veiklą įtvirtina žodžius (profesijų, augalų, maisto, rūbų, baldų, naminių gyvūnų ir jų vaikų, žaislų, daiktų dalių pavadinimai). Atsako į klausimus kas čia? kas ten? ką ten matai? Žaidžia įvairius kalbinius žaidimus.  |
| **4 žingsnis** | Taisyklingai taria visus garsus. Pats pradeda pokalbį su to paties amžiaus vaikais. Pasakoja apie tai, ką sukūrė. Kalboje vartoja sudėtinius sakinius, derina giminę. Kalbėdamas apie priežastis, vartoja jungtukus nes, todėl, kad. Geba trumpai atpasakoti, bet supainioja įvykius, faktus. Mėgsta klausytis jau žinomų kūrinėlių, suklūsta išgirdęs jau girdėtą pasakojimą, aiškinasi nesuprastą žodį. Domisi aplinkinių pokalbiais, pasakojimais – „viską girdi“. Vaikas išklauso draugą ir reaguoja į jo kalbą. Vartoja maloninius, mažybinius žodžius. Kalba apie save vartodamas įvardžius aš, mane. Gali paaiškinti kai kurių žodžių reikšmę. Moka daug eilėraščių. Pasako patarlių, mįslių, priežodžių. Pasakoja apie įvykius. Nuosekliai atpasakoja įvykį. Pasakoja išgalvotas istorijas. |
| **5 žingsnis** | Nuosekliai dėsto mintis. Pastebi kalboje savo ir draugų kalbos klaidas, jas pataiso. Pastebi ir apibūdina grožinės ar pažintinės literatūros knygelių iliustracijas. Dėlioja paveikslėlius su užrašytomis raidėmis. Bando užrašyti savo, mamos, tėčio vardo pirmąsias raides arba jas kopijuoja. Žaisdami įsijaučia į vaidmenį, „atgaivina“ žaislus, daiktus, bendrauja su jais kaip su gyvais daiktais.  |
| **6 žingsnis** | Suvokia, atpažįsta, gali pavadinti ir parašyti kelias raides. Turi mėgstamus autorius, kūrinėlius, žurnaliukus, televizijos laidas. Geba argumentuoti savo pasirinkimą. Išskiria garsą žodžio pradžioje, viduryje ir gale. Suvokia pasakojimo, pokalbio eigą, supranta ir interpretuoja. Vartoja antonimus ir sinonimus. Kuria ir pasakoja įvairius tekstus (mįsles, humoristines istorijas ir pan.). Vartoja naujai išgirstus sudėtingesnės sandaros žodžius. Garsiai svarsto savo planuojamos veiklos eigą. Pasakoja apie savo patirtį, norus, klausinėja apie tai, ką išgirdo, matė.  |
| **Ugdymo pasiekimo sritis** | **Rašytinė kalba** |
| **1 žingsnis** | Manipuliuoja su įvairaus formato, įvairios medžiagos žaislinėmis paveikslėlių knygelėmis. Manipuliuodamas su žaislinėmis knygelėmis, rodo teigiamas emocijas. Piešia vertikalias ir horizontalias linijas. |
| **2 žingsnis** | Stebi skaitymą skatinančią aplinką (varto knygeles, žurnalus, paveikslėlius. Žiūri į prilipdytus ant baldų užrašus su pavadinimais bei užrašus ir simbolinius paveikslėlius ant žaislų lentynų ir pan.). |
| **3 žingsnis** | Keverzoja ir rašinėja ant didelių ir mažų rašymo lentelių popieriaus rašikliu, pieštukais, kreidelėmis. Piešia įvairiausius ženklus, simbolius. Apvedžioja įvairius trafaretus. Domisi rašymo priemonėmis, kompiuteriu. |
| **4 žingsnis** | Pradeda domėtis raidėmis ir bando jas naudoti savo veikloje. Nagrinėja knygelių paveikslėlius. Supranta spaudinių paskirtį: kalendorius, meniu, reklama ir t. t.  |
| **5 žingsnis** | Kopijuoja ir bando rašyti raides. Raides spausdina kompiuteriu. Domisi raidėmis ir supranta, kad jos turi savo pavadinimus. Supranta, kad rašymas turi tikslą. Kopijuoja arba jau parašo spausdintomis raidėmis savo vardą ar aplinkoje matomus užrašus.  |
| **6 žingsnis** | Supranta, kad raidžių junginys / seka sudaro žodį. Žino keletą abėcėlės raidžių, jas įvardija. Stebi, kaip rašo suaugusieji, mėgina pamėgdžioti. Piešia ornamentus, spalvina, karpo, lipdo – lavina smulkiuosius rankų raumenis. Nurodo, kurios raidės yra didžiosios, kurios – mažosios. Piešiniais, ženklais, raidėmis išreiškia savo išgyvenimus, patirtį, mintis. |
| **Ugdymo pasiekimo sritis** | **Problemų sprendimas** |
| **1 žingsnis** | Vaikas bando užlįsti į tarpą tarp spintelės ir sienos. Spraudžiasi, daug kartų bando, tada pradeda rėkti, į pagalbą kviesdamas suaugusįjį. Žaidžia su vienas į kitą įdedamais indeliais. |
| **2 žingsnis** | Paima didesnį indelį ir kelis kartus kantriai bando įdėti jį į mažesnį. Nepavykus didesnį indelį padeda, paima mažesnį ir įdeda jį į kitą. Stebi, kaip auklėtojas atsuka ir užsuka buteliuko kamštelį. Paima buteliuką ir bando kamštelį atsukti pats. Pavykus apsidžiaugia. |
| **3 žingsnis** | Kai trūksta žaislų žaisti, kreipiasi pagalbos į suaugusįjį. |
| **4 žingsnis** | Imasi kurti darbelį iš popieriaus, kurį reikia tiksliai lankstyti ir kirpti, bet nėra tikras, ar jam pavyks. Nepavykus tinkamai perlenkti, ima kitą lapą. |
| **5 žingsnis** | Pasako, kaip jausis kitas vaikas, jei kas nors suplėšys jo piešinį. Žino ir pasako kelis būdus, kaip galima elgtis, kai niekas su tavimi nedraugauja. Išvardija kelias savo grupei būdingas problemas. |
| **6 žingsnis** | Bando iš popieriaus išlankstyti lankstinį. Iš pradžių lanksto, kiek prisimena. Po to paima draugo padarytą lankstinį, jį apžiūrinėja ir bando išlankstyti. Nepavykus paprašo draugo, kad jam parodytų, kaip lankstyti. |
| **Kompetencija**  | **Pažinimo**  |
| **Ugdymo pasiekimo sritis** | **Aplinkos pažinimas** |
| **1 žingsnis** | Liečia, ragauja, uodžia, krato, daužo daiktus, žaislus. Siekia, ima, liečia, ragauja, judina, sudeda vienas prie (ant) kito žaislus ar kitus daiktus. |
| **2 žingsnis** | Apžiūrinėja naują aplinką, savo rankas, paduotus daiktus, trumpam atkreipia dėmesį į save veidrodyje. Pirštais rodo metus. Varto knygeles.  |
| **3 žingsnis** | Žaidžia su statybine medžiaga, stato nesudėtingus statinius, panaudoja siužetinius žaidimus. Atkuria, gretina, keičia daiktų vaizdus, nustato paprastus ryšius tarp to, ką atsimena ir mato. Pradeda naudoti daiktų pakaitalus. Supranta, įsijaučia ir atkartoja žaisdamas suaugusiuosius ir jų veiksmus. Žaisdamas su vyresnių vaikų ar suaugusiųjų rūbais, skraistėmis, apdangalais, batais, vaikas tampa personažu, patiria malonumą supanašėdamas su suaugusiuoju. Su lėle ir kitais siužetiniais žaislais žaidžia lyg su gyvais: glosto, maitina, migdo, prausia, šukuoja, rengia, vežioja ir pan. Žaidžia su realiais daiktais, tikroviškais ir neapibrėžtos paskirties žaislais, teminiais rinkiniais bei vaidmenų atributais. Stebi, dalyvauja aptariant, klausosi, išsako savo nuomonę, liečia ir kitais būdais pažįsta pasaulį. Vardija šeimos narius, pasako savo vardą ir pavardę, parodo ir pasako, kiek jam metų. |
| **4 žingsnis** | Stebi gyvūnus, jų išskirtinius bruožus. Bando paliesti augalo lapus, medžio žievę, pauostyti žiedą, paragauti. Žiūri filmus apie gamtą, gyvūnus, paveikslėlius knygose, nuotraukas. Kaupia informaciją apie pasaulį, žmones, reiškinius, šeimą, gimtinę, tradicijas, šventes. |
| **5 žingsnis** | Aiškinasi savo gyvenamosios aplinkos savitumus. Žiūri paveikslus, šeimos nuotraukas ir relikvijas. Pasivaikščiojimų metu pratinasi globoti ir saugoti gamtą, augmeniją, gyvūniją. Aiškinasi, iš kokių dalių sudarytas augalas, iš kur jis atsiranda, kokių reikia sąlygų, kad augalas augtų ir duotų vaisių, kokia jo reikšmė gamtai ir žmogui. Pokalbių metu pasakoja apie savo augintinius, jų priežiūrą ir poreikius, zoologijos sode ar miške matytus gyvūnus, kaime auginamus gyvulius.  |
| **6 žingsnis** | Aiškinasi, kuo naudingi gyvūnai, kuo pavojingi, kodėl jie tokie būna ir kaip apsisaugoti nuo jų grėsmės. Žiemą lesina paukštelius, neša žvėreliams maisto. Pats prisideda prie grožio kūrimo, žino, jog negalima teršti. Aiškinasi, kodėl reikia taupyti popierių, elektrą, vandenį. Skiria ir pavadina dieną, naktį, apibūdina orą, jo pokyčius žymi kalendoriuje. Stebėjimų metu susipažįsta su nuosekliais gamtos pakitimais rudenį, žiemą, pavasarį, vasarą, žmonių atliekamais žemės ūkio darbais įvairiais metų laikais. Klausosi pasakojimų, žiūri filmukus apie saugų elgesį gatvėje, gamtoje, prie vandens, su buitiniais prietaisais ir kt. Dalyvauja saugaus eismo užsiėmimuose, prevencinėse programose. Ruošia daržovių, vaisių salotas. Mokosi nusakyti daikto pagaminimo seką (pvz., iš kur atsiranda duona ir kt.). Klausinėja apie dangaus kūnus, ieško informacijos apie juos knygose, internete. |
| **Ugdymo pasiekimo sritis** | **Skaičiavimas ir matavimas** |
| **1 žingsnis** | Norėdami pasakyti ar parodyti, kad ko nors yra daug, ištiesia rankytes į šonus.Siekia netoliese padėtų žaislų; pirštais ima smulkius daiktus, išskėstomis rankomis – didelius daiktus.  |
| **2 žingsnis** | Paklausti, kiek turi metukų, parodo pirštukais. Valgo šaukštu; stebi, kas atsitinka, kai ką nors sugriauna, išardo. Paprašyti parodyti, kaip rieda kamuoliukas, bando jį paridenti. Iš dviejų spalvų kamuoliukų atneša prašomos spalvos kamuoliuką. Noriai žaidžia slėpynes. Žaislą paslėpus, atidžiai stebi vietą, kur žaislas ką tik buvo. Kalbinamas gestais, mimika parodo, kad žaislo nėra (pasislėpė). Žaislui pasirodžius, džiaugiasi, krykštauja. Norą dar pažaisti išreiškia ir veiksmais (ima suaugusįjį už rankos ir tempia ar pats šliaužia ten, kur žaislas prieš tai jau buvo pasirodęs).  |
| **3 žingsnis** | Tokios pat spalvos ar formos daiktus sudeda į atskiras dėžutes. Atneša prašomo dydžio (didelį arba mažą) kamuolį. Pasako, kiek jam metukų. Pastebi, jei kas suklysta, paprašytas paimti vieną daiktą. Žaislus, daiktus sudėlioja, surikiuoja į eilę. Bando pastatyti bokštą iš skirtingo dydžio kaladėlių. |
| **4 žingsnis** | Sistemina, klasifikuoja, apibendrina elementarią informaciją, skaičiuoja, matuoja, lygina, grupuoja. Aplinkoje ieško daiktų, kurių yra po vieną, kokių – po daug. Kalboje vartoja žodžius vienas, daug, nė vieno.  |
| **5 žingsnis** | Taisyklingai skaičiuoja daiktus, garsus, judesius, taisyklingai vartodamas skaitvardžius. Skaičiuoja ir atskaičiuoja daiktus, judesius, garsus pagal pasakytą skaičių ar pateiktą pavyzdį. Įvairioje veikloje skaičiuodamas vartoja kelintinius skaitvardžius. Paveikslėlyje randa visus vienos formos daiktus. Iš krūvelėje padėtų trijų spalvų kaladėlių pastato tris skirtingų spalvų bokštelius. Iš skritulio, kvadrato, trikampio formos popieriaus gabaliukų sukomponuoja įvairius daiktus. Išrikiuoja kamuolius nuo mažiausio iki didžiausio.  |
| **6 žingsnis** | Surikiuoja vaikus nuo mažiausio iki didžiausio. Suskaičiuoja, kiek daiktų yra vienoje ir dviejose daiktų grupėse, kiek jų liks, jei kelis paimsime. Paima prašomą (reikiamą) kortelių skaičių. Serviruodami stalą skaičiuoja, kiek reikės indų, servetėlių. Žaisdami daiktų loto, randa reikiamos spalvos kortelę. Nuspalvina trikampius viena, o stačiakampius – kita spalva. Pavaizduoja, sukomplektuoja, atrenka prašomą (užrašytą) objektų skaičių. Pasako, kuriame iš dviejų rinkinių yra daugiau (mažiau) elementų. Objektų kiekį nuo 0 iki 10 susieja su atitinkamu skaičiaus simboliu. Naudodamasis abiejų rankų pirštais parodo, koks skaičius yra užrašytas. Žino savaitės trukmę, jos dienų seką; apibūdina metų laikus pagal pokyčius gamtoje, atliekamus darbus. Pasako, ką galima nuveikti per minutę, 10 minučių, dieną, savaitę, metus. Atrenka vienodas lego detales. |
| **Ugdymo pasiekimo sritis** | **Iniciatyvumas ir atkaklumas** |
| **1 žingsnis** | Žaidžia su mėgstamais žaislais. Laikydamasis eina prie sudominusių daiktų. Žaidžia smulkiai motorikai skirtus žaidimus, reikalaujančius dėmesio, atkaklumo (kaišioja detales į atitinkamas ertmes ir kt.). |
| **2 žingsnis** | Stebi, kaip auklėtojas stato bokštelį ir pats ima kaladėles, stato panašų bokštelį. Žaidžia su suaugusiuoju norimus žaidimus. Renka žaislus, deda į dėžes, kartoja daug kartų. |
| **3 žingsnis** | Dėlioja formeles į jų lizdus. Jas išima ir vėl sudėlioja. Pasilipa, kad pasiektų žaislą. Ilgai tyrinėja sudominusį daiktą, žaislą. |
| **4 žingsnis** | Vaikas žaidžia ir atlieka įvairius darbelius dviese, grupelėje ar su visa grupe. Atlieka nesudėtingus darbus: išplauna teptukus, žaislus ir pan. Pasiūlytą veiklą atlieka savaip – taip, kaip jiems įdomiau. |
| **5 žingsnis** | Žaidžia ilgą laiką trunkančius kūrybinius žaidimus. Konstruoja iš įvairių medžiagų sudėtingus statinius. Jei nebaigia, grįžta vėliau. Savo sugalvotus darbus ir auklėtojos pasiūlytas užduotis baigia iki galo. |
| **6 žingsnis** | Atlieka kruopštumo, susikaupimo reikalaujančių darbų, pvz.: įveria siūlą, įsiuva sagą, prisuka veržlę. Plėtoja savo sumanymus ilgesnį laiką. Pateikia savo sumanymus draugams ir kviečia juos prisijungti. |
| **Ugdymo pasiekimo sritis** | **Tyrinėjimas** |
| **1 žingsnis** | Vaikas siekia paimti žaislus ir daiktus, juos liečia, apžiūrinėja, kiša į burną. Vaikas juda, kartoja judesius, praktikuojasi. |
| **2 žingsnis** | Vaikas tyrinėja viską, kas yra aplinkui, jie ima, judina, liečia, stebi, klauso, bando sudėti ar išardyti, didžiuojasi, kai pavyksta, noriai bendrauja su artimais žmonėmis ir kitais vaikais. Kartoja tą patį žaidimą, prašo dar kartą paskaityti tą pačią knygutę, pažiūrėti filmuką ar paveikslėlį. Žaidžia su įvairių spalvų, formų, struktūros žaislais.  |
| **3 žingsnis** | Bando išardyti žaislus, pažiūrėti, kas yra jų viduje. Varto knygas, vaizduoja, kad skaito, kalba apie tai, ką mato paveikslėliuose. Surenka, rūšiuoja ir sudėlioja daiktus tam tikra tvarka, įvairiais būdais žaidžia su medžiagomis. Žiūrinėja knygas ir paveikslėlius. Žaidžia smėlio dėžėje. |
| **4 žingsnis** | Žaidžia su įvairiais daiktais ir išradingai juos panaudoja. Grupuoja daiktus tam tikra tvarka, padeda suaugusiesiems tvarkyti kambarius ar dirbti kitus darbus.  |
| **5 žingsnis** | Tyrinėja pasirinktas darbeliams priemones. Atlieka nesudėtingus bandymus. Augina įvairius augalus, stebi jų augimo pokyčius. |
| **6 žingsnis** | Ieško aplinkoje metalinių daiktų, taip sužino magneto savybes. Tirpdo sniegą ir gamina ledus. Stebi ir komentuoja reiškinius, vykstančius gamtoje ir aplinkoje. Stebimo objekto pasikeitimus fiksuoja lentelėje. Domisi gamtos reiškiniais, prietaisų veikimu ir kt., aktyviai klausinėja. Stebėdamas aplinką, atpažįsta akivaizdžius daiktų, gyvūnų, augalų grupių panašumus ir skirtumus. Ieško informacijos spaudiniuose ir elektroninėje erdvėje. |
| **Ugdymo pasiekimo sritis** | **Mokėjimas mokytis** |
| **1 žingsnis** | Sutelkia dėmesį į žaislus, daiktus, žmones, reaguoja kūno judesiais, mimika, garsais. Kartoja mimikas (šypsosi, kai suaugęs šypsosi). Žaislus deda į burną, perima žaislą iš vienos rankos į kitą. |
| **2 žingsnis** | Juda spontaniškai ir turėdamas tikslą, mokosi įveikti kliūtis. Klausosi tų pačių pasakėlių, dainelių kelis kartus. Kopijuoja suaugusiųjų veiklą, klausinėja ,,kas čia“, ,,kodėl“. |
| **3 žingsnis** | Kerpa žirklėmis, jei nepavyksta paprašo suaugusiojo pamokyti. Džiaugiasi, kai pavyksta atlikti užduotis (pataikyti į taikinį ir kt.). |
| **4 žingsnis** | Imasi iniciatyvos žaisti kūrybinius žaidimus, įtraukia ir kitus vaikus. Mokosi įveikti sunkumus piešdamas, žaisdamas, sportuodamas. |
| **5 žingsnis** | Prižiūri augalus darže, mokosi juos atskirti. Pasakoja, kas nutinka, kas gali atsitikti (pvz., kas atsitiktų, jei eitume per gatvę ne per perėją). Kalba apie tai, ką nori išmokti (skaityti, rašyti ir t. t.). |
| **6 žingsnis** | Aktyviai dalyvauja pokalbyje, diskusijoje, klausia, atsako. Įdėmiai stebi, ieško informacijos. Pastebi panašumus ir skirtumus. Kopijuoja raides. Pastebi aplinkoje skaičius, bando skaičiuoti. Kreipiasi pagalbos ištikus nesėkmei. Seka suaugusiojo pavyzdžiu, mokosi, prašo, paaiškina. Pastebi, komentuoja padarinius. Domisi kalendorinių švenčių papročiais, tradicijomis. |
| **Kompetencija**  | **Sveikatos saugojimo**  |
| **Ugdymo pasiekimo sritis** | **Kasdienio gyvenimo įgūdžiai**  |
| **1 žingsnis** | Valgio bei žaidimų metu stengiasi savarankiškai valgyti, laikyti šaukštą, gerti iš puoduko. Valgio metu stengiasi gerai sukramtyti maistą, pavalgęs keliasi nuo stalo. Jei nenori valgyti, nustumia lėkštę su maistu, bando pasakyti, kas netinka. Įsidėmi ir žino savo vietą prie stalo. |
| **2 žingsnis** | Žaidžia su žaislais ir lėlėmis lyg su gyvais: glosto, maitina, migdo, nešioja, vežioja, myluoja, maitina (naudoja žaislinius indus bei įrankius) ir pan. Žaisdami mėgdžioja suaugusiuosius, jų judesius veiksmus, balsą, kalbėjimo, bendravimo manierą, ketinimus, elgesį, atkuria ne tik čia pat patirtus, bet ir anksčiau matytus, išgyventus įspūdžius. Nusišluosto nosytę nosine ir ją išmeta į šiukšlių dėžę. |
| **3 žingsnis** | Žaidžia žaidimus, susijusius su kūno dalių, vardų įsiminimu, mažybiniais vardais. Klauso įvairių įrašų, pasakų, dainelių, įtvirtinančių kasdienio gyvenimo įgūdžius. Varto knygeles apie žmogaus kūno sandarą, klausosi (bando kartoti) skaitomų eilėraščių. Pažįsta savo drabužius, paprastus mėgina apsivilkti. Drabužėliais rengia lėles. Paveikslėliuose atpažįsta paprastus drabužius, juos pavadina. Bando sagstyti drabužių sagas. Mėgsta sagstyti kitų vaikų drabužių sagas. Žaidžia žaidimus su sagomis. Patys pasiima žaislus ar daiktus. Pažįsta savo batus, bando apsiauti. Bando varstyti batų raištelius.  |
| **4 žingsnis** | Susitinka su darželio sveikatos priežiūros specialiste, kalbasi apie žmogaus kūno dalis, sveikatos saugojimą, dantukų priežiūrą; pokalbiai, diskusijos „Kodėl reikia plauti rankas prieš valgį ir pasinaudojus tualetu?“, „Kaip teisingai naudotis rankšluosčiu?“, „Kas patinka dantukams?“. |
| **5 žingsnis** | Tyrinėja ir įvardija kūno dalis. Apžiūri save veidrodyje, aiškinasi, kad kiekvienas žmogus turi savo ūgį ir svorį, įžiūri mergaičių ir berniukų lyčių skirtumus, skaičiuoja, iš kiek pirštukų susideda pėda ir plaštaka, aiškinasi apie gyvybiškai svarbius poreikius – mitybą, virškinimą, kvėpavimą ir kt. Suvokia, kad kūnas vystosi, lygina save dabar ir praeityje, ateityje. Daro pėdos ir plaštakos atspaudus, apibrėžia gulinčio vaiko kontūrus, piešia autoportretą, lipdo iš molio, plastilino žmogaus kūną, piešia save ir tėvus, mergaites ir berniukus, gamina įvairias lėles vaidinti. Įvardija kūno dalis, nusako mergaičių ir berniukų lyčių skirtumus. |
| **6 žingsnis** | Įvardija sveiko maisto produktus, diskutuoja apie žalingų įpročių poveikį žmogui, klausosi grožinės literatūros kūrinėlių saugaus eismo tema. Geba paaiškinti sveiko maisto, vitaminų, sporto svarbą žmogaus sveikatai, supranta žalingų įpročių poveikį žmogui, stebi saugų eismą gatvėje, suvokia kaip saugiai pereiti gatvę, aiškinasi, kaip elgtis su aštriais, stikliniais, elektriniais daiktais, pratinasi teisingai jais naudotis, laikosi kūno higienos ir dantų priežiūros taisyklių. Piešia vaisius, daržoves ir kt., piešia sportininkus, gatvę, šviesoforą, kelio ženklus. |
| **Ugdymo pasiekimo sritis** | **Fizinis aktyvumas** |
| **1 žingsnis** | Pradeda orientuotis įprastoje erdvėje, žino, kur išdėlioti žaislai, daiktai, patys vaikai juos susiranda ir pasiima. Įvairių žaidimų metu vaikai mėto, nutraukia, išverčia, kelia triukšmą, slepiasi. Šliaužia grindimis, ropoja keturpėsti |
| **2 žingsnis** | Vežioja, stumdo, tempia. Bėgioja su balionais, vėjo malūnėliais paskui riedančius ir prisukamus žaislus. Bando lipti, lipa kopėčiomis. Supasi sūpynėmis, padedami ar patys nusileidžia nuo čiuožyklos. Bando važiuoti ar važiuoja triračiu. Žaidžia su kamuoliu. Juda ar sustoja po signalo, juda nurodyta kryptimi.  |
| **3 žingsnis** | Bando nušokti ar nušoka nuo paaukštinimo. Pralenda pro lanką, pasuolę, virvę, kėdutę. Šokinėja abiem (viena) kojomis. Stengiasi išlaikyti pusiausvyrą. Stovi ir vaikšto ant pirštų galų. Užlipa ir nulipa laipteliais statydami vis kitą koją. Užlipa ant suolelio, dėžės, kėdės. Spiria ir meta kamuolį. Judesius atlieka susikibę rankomis. Pieštuku, kreidelėmis, pirštu pamirkytais dažais raito, braižo linijas per visą lapą. Atsiranda simboliai: spiralė, saulutė, kryžius, veidas.Klausydami muzikos aktyviai juda, šoka su žaislu, naudoja įvairius daiktus: kaspinėlius, skareles ir kt. Melodiją atkuria balsu, ritminiais judesiais. ,,Groja“ kokiu nors instrumentu. Atlieka ritmo pratimus, panaudodami įvairius daiktus: kaladėles, smėlio, žvyro pripiltas dėžutes, pagaliukus ir kt. Ritmiškai eina, ploja, trepsi (rateliai). Imituoja įvairius judesius. Klausosi linksmų ir ramių muzikos kūrinėlių. Žaidimų metu konstruoja, veria sagas ant virvutės. |
| **4 žingsnis** | Vaikas pasakoja, koks laisvalaikio praleidimas naudingas sveikatai, o koks žalingas. Atlieka atsipalaidavimo pratimus. Žaidžia ramius ir judrius žaidimus. Kaitalioja ramią ir judrią veiklą. Atlieka įvairius kvėpavimo pratimus. Žaidžia pirštukų žaidimus.  |
| **5 žingsnis** | Klausosi kūrinėlių apie sveikatą ir poilsį. Sudaro savo dienos režimo knygelę. Po įtemptos veiklos atlieka atsipalaidavimo pratimus. Piešia pagal ramią muziką. Eina vorele įvairiais būdais. Gaudo ir išsisukinėja. Šoka iš vietos į tolį, į aukštį, iš lanko į lanką viena ir abiem kojomis. Ridena kamuolį į vartus, į daiktus. Meta kamuolį į viršų, į žemę ir sugauna. Mėto kamuolį vienas kitam ir gaudo 2 m nuotoliu. Šuoliuoja ant vienos kojos. Eina ir bėga suoleliu peržengdami kliūtis, ties viduriu prasilenkia su draugu. Šliaužia suoleliu prisitraukdami rankomis. Atmuša kamuolį dešine ir kaire rankomis po kelis kartus iš eilės. Žaidžia judrius ir ramius žaidimus. |
| **6 žingsnis** | Kuria mankštos judesius pagal muziką. Rungtyniauja estafetėse, žaidžia komandinius žaidimus. Dalyvauja įvairiose sportinėse pramogose: traukia virvę, numušinėja kėglius, spardo kamuolį į vartus, gaudo kamuolį vartuose, meta kamuolį į krepšį. Dalyvauja orientacinėse varžybose, sporto šventėse su tėveliais, kitos grupės vaikais ar bendroje institucijos sporto šventėje. Važinėja dviratukais, paspirtukais, riedučiais, triratukais, rogutėmis. Kvėpavimo pratimus atlieka kartu su judesiais. Laipioja lauko kopėtėlėmis įvairiu tempu ir įvairiais būdais. Dalyvauja žygiuose į bendruomenės, mokyklos stadioną. Eina pagal orientyrus, atlieka užduotis. Peršoka per nedidelę kliūtį. Šokinėja abiem kojomis judėdami pirmyn, šokinėja iš lanko į lanką, nušoka nuo paaukštinimo. Ridena iš įvairių padėčių kamuolį vienas kitam. Meta kamuolį į žemę ir sugauna. Ropoja keturpėsčiom. Vaikšto tiesiai nedidelėmis grupelėmis, visa grupe, vorele pakraščiais pagal daiktinius orientyrus, poromis, susikabinę rankomis, keisdami kryptį, tarp dviejų nubrėžtų linijų (25-30 cm) jų neužmindami, vaikšto dideliu ratu, susikabinę rankomis, vaikšto tarp išdėstytų daiktų, vaikšto ant žemės padėta lenta, nuožulnia lenta, vorele pirštų galais, kulnimis, aukštai keldami kelius, peržengdami per daiktus, gulinčius ant žemės (lazdas, kaladėles, kėglius), suoleliu, stora virve, lazda, plokščiu lanku, padėtu ant grindų, tiesiai ir šonu (pristatomu žingsniu), dviese, trise, vorele įvairiai susikabinę rankomis, keisdami tempą, darydami posūkius, horizontaliu, nuožulniu buomu, atlikdami įvairius judesius rankomis ir kojomis, su gimnastikos lazda už nugaros sulenktomis per alkūnes rankomis, per suolelį pernešdami įvairius daiktus; ties viduriu prasilenkdami su draugu, keturpėsčiomis pralįsdami pro virvutę, pro lanką, lentą. Išsisklaidę po signalo ieško savo vietos voroje. Laipioja aukštyn ir žemyn pristatomuoju žingsniu. Darydami įvairius darbelius vaikai kerpa žirklėmis. Pateikiama užduočių rankai lavinti: vaikai piešia, kopijuoja, apvedžioja. Brėžia tiesias, pasvirusias linijas, kopijuoja spausdintines raides, ornamentus.  |
| **Kompetencija**  | **Meninė** |
| **Ugdymo pasiekimo sritis** | **Meninė raiška** |
| **1 žingsnis** | Taškuoja, brūkšniuoja, eksperimentuoja su piešimo priemonėmis. Piešia kreidelėmis, flomasteriais, dažais ant įvairių paviršių (piešimo lapo, spalvoto popieriaus, medžio, stiklo ir kt.). |
| **2 žingsnis** | Aplikuoja iš įvairių paruoštų formų, atplėšia iš didelio popieriaus gabalo mažesnį, popieriaus juostelę plėšo smulkiais gabalėliais, juos klijuoja ant popieriaus lapo.  |
| **3 žingsnis** | Mokosi kirpti žirklėmis. Dėlioja paveikslėlius ant švieslentės, popieriaus, magnetinės lentos. Lipdo iš plastilino, modelino, tešlos, dekoruoja įvairiomis gamtinėmis medžiagomis. Plastilino gabalėlius klijuoja ant nupiešto paveikslėlio ar lentelės. Klausosi įvairių muzikos kūrinių, instrumentų garsų, dainavimo. Klausosi kontrastingos muzikos kūrinių, nusako muzikos nuotaiką: linksma, liūdna, greita, lėta ir t. t. Atlieka ritmiškus judesius pagal muziką, eina ratuku susikibę rankomis, žaidžia muzikinius ratelius, liaudies žaidimus. Dainuoja dviejų garsų daineles, jas imituoja judesiais. Pagal dainos melodiją muša į taktą su muzikos instrumentais (būgneliais, barškučiais, švilpynėmis), ploja, trepsi, stuksena pagal muziką. |
| **4 žingsnis** | Eksperimentuoja įvairiomis dailės technikomis: dekoruoja, lipdo, piešia, konstruoja, aplikuoja, lanksto, siuva, audžia, spausdina. Susipažįsta su menu, pagrindinėmis dailės sąvokomis (tapyba, skulptūra, architektūra). Juda kaip lapas, vėjas, lietus, snaigė, dramblys, tigras, vabalas, viščiukas, gyvatė, kiškis ir kt. |
| **5 žingsnis** | Susipažįsta su lietuvių liaudies ornamentais. Aktyviai dalyvauja kūrybinėje veikloje, stebi, komentuoja. Tyrinėja vizualinės raiškos priemones: spalvas, išgauna atspalvius jas maišydami, figūras, įvairius paviršius. Atkreipia dėmesį į formas gamtoje, darbeliams naudoja gamtines medžiagas. Klausosi vokalinės ir instrumentinės muzikos įrašų, gyvos muzikos, papasakoja, kokia ji buvo, kokius instrumentus girdėjo. Susipažįsta su lietuvių liaudies tradiciniais žanrais: sako skaičiuotes, greitakalbes, erzinimus, dainuoja dainas, žaidžia žaidimus, šoka šokius, ratelius, mėgdžioja aplinkos, gamtos garsus. Susipažįsta su kalendorinių švenčių tradicijomis ir papročiais. |
| **6 žingsnis** | Groja ir dainuoja solo ir kartu su kitais vaikais, įvairiais muzikiniais instrumentais (barškučiais, švilpynėmis, lazdelėmis) kuria ritminius pratimus eilėraščiui, dainelei. Klausosi muzikinių kūrinių, piešinyje pavaizduoja, kaip įsivaizduoja muziką. Atskiria kai kurių muzikinių instrumentų skambesį, juos įvardija. Klausosi ir atspėja keletą muzikos žanrų (opera, šokis, lopšinė...), skiria, kai groja vienas instrumentas, kai orkestras. Žaidžia balso lavinimo žaidimus, atlieka kvėpavimo pratimus. Aptaria muzikos nuotaiką, dinamiką, tempą. Sugalvoja, ką kiekviena kūno dalis gali daryti (pvz.: judinti ranką, po to kitą ranką, pečius, galvą, liemenį, klubus, vieną, po to kitą koją, judinti visą kūną ir galop sustingti ir nejudėti). Juda nenaudodamas tam tikrų kūno dalių (rankų, kojų, galvos). Perteikia pojūčius: gėlės kvapą, saulės šilumą, šaltą vandenį, tirpstantį ledą ir pan. Juda grupėmis, išsirikiavę vienas paskui kitą (gyvatėle) – priekyje esantis vaikas kuria ir rodo judesius, kiti stengiasi tiksliai atkartoti, po to pasikeičia vaidmenimis. Dainuoja išraiškingai, mimika, kūno judesiais imituodamas dainuojamos dainos tekstą. Vaidina pasitelkęs lėles, su kaukėmis, muzikiniame spektaklyje. Kuria siužetus vaidinimams, scenografiją iš aplinkos daiktų. Šoka sukamuosius ratelius. |
| **Ugdymo pasiekimo sritis** | **Estetinis suvokimas** |
| **1 žingsnis** | Emocinę būseną pradeda reikšti kreidelėmis, spalvotais pieštukais, tapymo priemonėmis, kurdamas įvairias formas. Stebi ryškius, gražių formų daiktus. |
| **2 žingsnis** | Klausosi vaikiškų dainelių, klasikinės muzikos kūrinių. Intuityviai mėgdžioja tai, kas jam patinka. Tepa dažus pirštais ir džiaugiasi rezultatu. Varto knygeles, džiaugiasi matydamas spalvingas iliustracijas. |
| **3 žingsnis** | Aktyviai reiškia emocijas klausydamas įvairios nuotaikos muzikos: džiaugiasi, šypsosi, kai daina ar muzikinė pjesė linksma, nuliūsta, susimąsto, nusiramina, kartais pravirksta, kai melodija liūdna. Stebi šokantį, dainuojantį kitą vaiką, pedagogą, trumpais skiemenimis išreiškia savo susidomėjimą, ploja. Žiūri knygelių iliustracijas ir reaguoja, grožisi. Vaikas kviečia ir kitus, kad dainuotų, šoktų, grotų kartu su juo. Pritaria suaugusiajam. Laisvai juda pagal muziką. Žaidžia siužetinius, vaidybinius improvizacinius žaidimus. |
| **4 žingsnis** | Kuria pasakojimus pagal savo ir draugų dailės darbelius. Apibūdina ir vertina muziką, perteikia savo mintis. Klausydamas įvairios muzikos mokosi skirti muzikinius žanrus. Išsako išgyvenimus, patirtus klausantis muzikos, įsisąmonina savo emocijas, įsijaučia į draugų pasakojimus. |
| **5 žingsnis** | Klausosi grožinės literatūros, poezijos kūrinėlių, atkreipdamas dėmesį į teksto turinį ir formą, pastebėdamas meninės išraiškos priemones: palyginimus, epitetus ir kt., vartoja juos savo kalboje, mėgdžioja įvairias intonacijas. Lankosi meno parodose, galerijose, muziejuose, koncertuose, kine, teatre, renginiuose, dalijasi įspūdžiais.  |
| **6 žingsnis** | Susipažįsta su menininkų kūryba. Pats kuria meninius darbelius, dainuoja, šoka, vaidina, klausosi muzikos kūrinių. Pastebi gamtos, aplinkos grožį, klausosi gamtos garsų. Rengia kūrybinių darbų parodas, aptaria savo ir draugų kūrybą, grožisi ja. |
| **Ugdymo pasiekimo sritis** | **Kūrybiškumas** |
| **1 žingsnis** | Pastebi, skirtingai reaguoja į tuos pačius daiktus, žmones. Domisi savo kūnu atrasdamas vis ką nors naujo. Eksperimentuoja su dailės priemonėmis, atranda naujų, nepatirtų dalykų. |
| **2 žingsnis** | Renkasi, kuo piešti. Domisi naujais daiktais, vaizdais, garsais, judesiais. Žaidžia žaidimus su vandeniu. |
| **3 žingsnis** | Iš Lego kaladėlių kuria naujus objektus. Naudodamas gamtines medžiagas, maisto produktus, kuria iš jų naujus produktus. Stato smėlio pilis, jas dekoruoja. |
| **4 žingsnis** | Kuria ritmus žodžiams. Dainuoja savo ir draugų vardus. Dainuoja klausimus ir atsakymus. Kuria dialogus. Kuria pasakų dainuojamuosius intarpus. |
| **5 žingsnis** | Kuria naują, originalų siužetą, improvizuoja veiksmus, kalbą. Siekia išsaugoti vaidmeniui būdingą kalbą, intonacijas, judesius kuriamose improvizacijose. Kuria fantastines aplinkybes ir galimus veiksmus. |
| **6 žingsnis** | Naudoja vaidinimo komponentus, pasirenka tinkamą muziką, tradicinius ir šiandieninius kostiumus, dekoracijas. Gamina įvairias pirštines, lazdelines lėles, šešėlių teatro lėles, vaidina, improvizuoja su jomis. Karpo, tvirtina lėlių figūrėles ant pagrindo ir jas naudoja saviraiškai. Spontaniškai improvizuoja. Išryškina veikėjo eiseną, judesius, kalbos manierą, tempo ritmą. Vaidina trumpas improvizacijas pagal literatūrinius, muzikinius, pačių pasiūlytus siužetus. Žaidimuose daiktams suteikia kitas reikšmes, sugalvoja vardus (batas tampa mašina, knyga kompiuteriu ir t. t.). Kuria animacinių filmukų, pasakų pabaigas. Aptaria ir reiškia savo nuomonę apie matytus spektaklius, personažų elgsenos motyvus, rengia kūrybinių darbų parodas, aptaria savo ir draugų kūrybą. |

V SKYRIUS

UGDYMO(SI) PASIEKIMAI IR JŲ VERTINIMAS

**Vertinimo paskirtis**. Vaiko pasiekimų ir pažangos vertinimas – sudėtinė, nedaloma kokybiško ugdymo(si) proceso dalis, nuolatinis informacijos apie vaiko, jo ugdymo(si) ypatumus bei daromą pažangą atskirais amžiaus tarpsniais kaupimas, interpretavimas ir apibendrinimas.

Vaiko vertinimas planuojamas, numatoma, kas, kokiu tikslu ir kaip bus vertinama. Tai yra nenutrūkstamas, grįžtamasis, lankstus procesas. Vertinant siekiama pažinti vaiką, jo individualumą, įgytų kompetencijų lygį. Vaiko pasiekimų vertinimas – pradinis taškas siekiant numatyti ugdymo(si) perspektyvas, pritaikyti ugdymo(si) procesą vaikų grupės ir kiekvieno vaiko poreikiams bei galimybėms.

**Pasiekimų vertinimo metodai ir būdai:**

* stebėjimo aprašai;
* vaiko darbeliai;
* galima filmuota medžiaga;
* nuotraukos;
* pedagogo užrašai;
* refleksijos;
* vaikų pasiekimų diagramos.

Vaikų pasiekimai vertinami nuolat. Pasiekimai fiksuojami. Taip išsiaiškinama, ko vaikas yra pasiekęs, kokia jo pažanga per tam tikrą laikotarpį. Pažanga ir pasiekimai fiksuojami du kartus per metus (mokslo metų pradžioje – iki spalio vidurio ir pabaigoje – iki gegužės vidurio) elektroniniame dienyne (skiltyje ,,Pasiekimų žingsneliai”). Vaiko pasiekimų duomenys fiksuojami ir kaupiami „Vaiko pasiekimų aplanke“. Vaiko pasiekimų ir pažangos vertinime dalyvauja ikimokyklinio ugdymo pedagogas, tėvai, įstaigos administracija, meninio ugdymo pedagogas, švietimo pagalbos specialistas.

Svarbiausi vaiko pasiekimus atskleidžiantys įrodymai saugomi vaiko pasiekimų aplanke. Jame kaupiami vaikų darbeliai, vaikų kūrybos knygelės, klausimai, pasakojimai, samprotavimai, žodinė kūryba, vaiko mintys, vaiko veiklos stebėjimo užrašai, diagramos ir kt.

VI SKYRIUS

NAUDOTA LITERATŪRA IR INFORMACIJOS ŠALTINIAI

1. Adaškevičienė E. Vaikų fizinės sveikatos ir kūno kultūros ugdymas. Klaipėda: Klaipėdos universiteto leidykla, 2004.
2. Ankstyvojo ugdymo vadovas / Monkevičienė O. (Sud.). Vilnius: Minklės leidyba, 2001.
3. Priešmokyklinio ugdymo bendroji programa. LR ŠMM, 2014.
4. Jungtinių Tautų vaiko teisių konvencija, ratifikuota 1995 m. liepos 3 d. Lietuvos Respublikos įstatymu Nr. I-983.
5. Juodaitytė A. Socializacija ir ugdymas vaikystėje. Vilnius: Petro ofsetas, 2002.
6. Lietuvos Respublikos Seimo 2013 m. gruodžio 23 d. nutarimas Nr. XII-745 „Dėl valstybinės švietimo 2013–2022 metų strategijos patvirtinimo“.
7. Lietuvos Respublikos Seimo 2003 m. gegužės 20 d. nutarimu Nr. IX-1569 patvirtinta Vaiko gerovės valstybės politikos koncepcija (Žin., 2003, Nr. 52-2316).
8. Lietuvos Respublikos Seimo 2011 m. kovo 17 d. nutarimas Nr. XI-1281 „Lietuvos švietimo įstatymo pakeitimo įstatymas“.
9. Metodinės rekomendacijos ikimokyklinio ugdymo programai rengti. Vilnius: Švietimo aprūpinimo centras, 2006.
10. LR švietimo ir mokslo ministro 2005 m. gruodžio 29 d. įsakymu Nr. ISAK-2667 patvirtinta Gabių vaikų ir jaunuolių ugdymo strategija.
11. Lietuvos Respublikos švietimo ir mokslo ministro 2007 m. vasario 7 d. įsakymas Nr. ISAK-179 „Dėl rengimo šeimai ir lytiškumo ugdymo programos patvirtinimo“.
12. Geros mokyklos koncepcija, patvirtinta Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1308.
13. Ikimokyklinio amžiaus vaikų pasiekimų aprašas (ŠMM Švietimo aprūpinimo centras, 2014 m.).
14. Ikimokyklinio ugdymo turinio programų rengimo metodinės rekomendacijos (ŠMM Švietimo aprūpinimo centras, 2015 m.).
15. Pre-K for All metodika. Vilnius, 2020.
16. <http://www.ikimokyklinis.lt/uploads/files/dir795/dir39/dir1/1-0.php>
17. <https://duomenys.ugdome.lt/?/tinklai/stea>